AS tuai kejayaan vaksinasi
Oleh KOSMO!

4 April 2021, 11:31 am
WASHINGTON – Amerika Syarikat (AS) mencatat kejayaan kelmarin selepas menjadi negara pertama mencapai pelalian 100 juta orang, namun kempen vaksinasi di Eropah berdepan halangan baharu manakala rantau Amerika Selatan mengetatkan sekatan susulan peningkatan mendadak jangkitan Covid-19 di Brazil.
AS melaporkan pertumbuhan pesat peluang pekerjaan dan melonggarkan sekatan selepas sekitar separuh populasi dewasanya sudah menerima sekurang-kurangnya satu dos vaksin koronavirus. Presiden Joe Biden berjanji akan melengkapkan kempen imunisasi dalam masa beberapa minggu lagi.
Diterajui kebangkitan dalam industri hospitaliti, rekreasi, hiburan dan sukan, ekonomi AS mewujudkan sebanyak 916,000 pekerjaan setakat Mac lalu, kata Jabatan Buruh.
AS memulakan program vaksinasinya pada pertengahan Disember tahun lalu.
Bagaimanapun, jangkitan masih meningkat di beberapa kawasan di AS sekali gus mendorong Biden menggesa orang ramai supaya terus memakai pelitup muka dan mengambil langkah pencegahan lain untuk menghentikan pandemik Covid-19 yang meragut lebih 2.8 juta nyawa di seluruh dunia.
“Saya merayu kepada anda. Jangan sia-siakan kemajuan yang kita semua berusaha keras untuk mencapainya.
“Kita perlu menyelesaikan tugas ini,” kata Biden dalam satu ucapan ringkas.
Pusat Kawalan dan Pencegahan Penyakit (CDC) sementara itu mengemas kini garis panduan untuk memberitahu bahawa penduduk yang telah mendapat suntikan vaksin Covid-19 boleh melakukan perjalanan tanpa kuarantin namun, masih perlu memakai pelitup muka.

AS merekodkan angka korban dahsyat membabitkan Covid-19 dengan lebih 550,000 kematian.
Jauh di seberang Lautan Atlantik, negara-negara Eropah terus bergelut untuk mempercepatkan vaksinasi manakala beberapa negara melaksanakan semula perintah berkurung yang tidak popular dengan Perancis melarang perhimpunan luar rumah melibatkan lebih enam orang.
Antara halangan kempen pelalian Kesatuan Eropah (EU) termasuk kebergantungan benua itu kepada vaksin AstraZeneca yang masih belum diluluskan di AS susulan beberapa laporan insiden darah beku.
Insiden seperti itu jarang berlaku sementara Agensi Ubat Eropah (EMA) menyatakan bahawa vaksin AstraZeneca adalah selamat.
Bagaimanapun, Belanda kelmarin mengikuti langkah Jerman untuk menangguhkan penggunaan vaksin tersebut kepada penduduk berusia bawah 60 tahun.
“Adalah lebih baik untuk berhati-hati. Itulah sebab kenapa kita membuat keputusan tersebut,” kata Menteri Kesihatan Belanda, Hugo de Jonge.
Hanya 10 peratus daripada keseluruhan populasi Eropah sudah menerima satu dos vaksin dan empat peratus menerima pelalian penuh Covid-19, demikian menurut Pertubuhan Kesihatan Sedunia (WHO).
Pengarah WHO untuk Eropah, Hans Kluge menyifatkan kempen vaksinasi EU sebagai ‘perlahan dan tidak boleh diterima’.
Turut menyumbang kepada kelewatan tersebut adalah keputusan India yang digelar ‘Farmasi Dunia’ memperlahankan eksport vaksin berikutan peningkatan mendadak kes Covid-19 di negara itu.
India kini meningkatkan kempen vaksinasinya dengan memberi pelalian kepada kumpulan penduduk berumur 45 tahun ke atas.
Di rantau Amerika Selatan, Brazil yang melaporkan lebih banyak korban pandemik berbanding mana-mana negara lain melainkan AS, merekodkan 66,500 kematian akibat Covid-19 pada bulan lalu sahaja.
Jangkitan di rantau Amerika Latin melonjak melepasi 25 juta, demikian menurut angka agensi berita AFP, dipercayai berpunca daripada varian Covid-19 superspreader yang lebih mudah berjangkit dan pertama kali dikesan di Brazil. – AFP


Penternakan kupang, tiram tarikan baharu ke PD
Oleh ZAKKINA WATI AHMAD TARMIZI

4 April 2021, 12:17 pm
PORT DICKSON- Penternakan kupang dan tiram akan menjadi daya tarikan baharu pelancong ke daerah ini selain keindahan pantai peranginan sedia ada.
Ia merupakan produk baharu pelancongan yang diteroka oleh pihak Majlis Perbandaran Port Dickson (MPPD) untuk diketengahkan menjelang Tahun Melawat Port Dickson pada tahun hadapan.
Yang Dipertua MPPD, Zamri Mohd. Esa berkata, penternakan kupang dan tiram di daerah ini mempunyai keunikannya tersendiri dan ia mempunyai potensi sebagai produk pelancongan kepada pengunjung di daerah ini.
“Selain pantai peranginan, hotel dan aktiviti di pantai, kami mahu membawa pelancong ke lokasi peternakan kupang dan tiram. Kami berhasrat menyediakan satu pakej bagi pelancong melihat sendiri peternakan kupang dan tiram.
“Ia agak unik kerana dipacak pada kayu untuk membiak dan kupang di Port Dickson ini lain dari kawasan lain dan menjadi hasrat kami untuk mengetengahkan produk seperti ini,” katanya kepada Utusan Malaysia selepas mengadakan lawatan peternakan kupang di Pasir Panjang dekat sini baru-baru ini.
Menurut Zamri lagi, pihaknya difahamkan penternakan kupang tersebut juga mendapat permintaan pelancong dari luar negara seperti dari pelancong China.

“Sebelum ini pelancong China gemar ke Port Dickson dan mereka mahu melihat sendiri peternakan kupang ini namun sempadan negara pula ditutup ketika ini,” katanya. -K! ONLINE


Pogba mampu suntik semangat Man. United
Oleh KOSMO!

4 April 2021, 12:15 pm
MANCHESTER – Pengurus Manchester United, Ole Gunnar Solskjaer mengakui bahawa kehadiran semula pemain tengahnya, Paul Pogba mampu memberikan suntikan semangat untuk pasukan itu kembali memberikan cabaran.
Pogba kembali membarisi kesebelasan utama pasukan selepas dua bulan berdepan masalah kecederaan paha selepas perlawanan menentang Everton pada 6 Februari lalu.
Sebaik menyertai pasukan sebelum ini, Pogba berjaya meledak gol kemenangan ketika menentang AC Milan sekali gus membawa pasukan itu mara ke saingan suku akhir Liga Europa.
Dia juga beraksi ketika United menentang Leicester City pada aksi suku akhir Piala FA sebelum diturunkan dalam tiga perlawanan antarabangsa bersama skuad Perancis untuk terus meningkatkan tahap kecergasannya.
Dalam lapan perlawanan terakhir melibatkan semua kejohanan, United hanya sekali berjaya menjaringkan lebih satu gol dalam kesemua perlawanan tersebut ketika menewaskan Manchester City 2-0.
Justeru, Solskjaer berharap kehadiran semula Pogba mampu mengubah trend tersebut ketika mereka bakal menantikan kunjungan Brighton awal pagi esok.

“Ia adalah kelebihan besar buat kami dengan kehadiran semula Pogba. Dia hadir pada masa yang tepat dan bersedia untuk menyumbang sesuatu buat pasukan ini.
“Kami sedar betapa penting dirinya untuk pasukan ini. Kehilangannya memberikan peluang kepada pemain lain untuk membuktikan kemampuan tetapi kembalinya dia di dalam pasukan ini membuatkan kami bersedia untuk kembali memberikan aksi terbaik,” katanya.
Solskjaer mengakui bahawa Marcus Rashford dan Mason Greenwood mungkin akan disenaraikan di dalam pasukan itu jika tahap kecergasan mereka berada pada kedudukan terbaik. – AGENSI


Aguero mampu yakinkan Messi
Oleh KOSMO!

4 April 2021, 11:15 am
BARCELONA – Bekas pemain legenda Barcelona, Rivaldo menyeru agar pengurusan kelab menandatangani khidmat Sergio Aguero pada jendela perpindahan musim depan sekali gus boleh meyakinkan kapten pasukan, Lionel Messi untuk menandatangani kontrak baharu.
Sebagai rekod, Aguero bakal menjadi ‘ejen bebas’ apabila tamat saingan musim ini bersama Manchester City selepas kontraknya tidak diperbaharui secara tidak langsung menyaksikan banyak pasukan gergasi Eropah mengintai khidmatnya.
Namun, Barcelona dianggap sebagai salah satu calon kelab pilihan buat Aguero memandangkan persahabatannya bersama Messi yang juga rakan senegara dari Argentina di luar padang cukup akrab.
Kata Rivaldo, Barcelona yang dikendalikan oleh Ronald Koeman perlu mengambil kesempatan untuk menandatangani khidmat Aguero secepat mungkin kerana boleh menjadi misi serampang dua mata buat mereka dalam usaha mengekalkan Messi di Camp Nou.
“Mana-mana pasukan yang berjaya menandatangani khidmat Aguero cukup beruntung kerana dia masih belum layak untuk digelar penyerang veteran dan boleh lagi memberi sumbangan besar khususnya dalam menjaringkan gol.
“Ia adalah peluang terbaik buat Barcelona kerana jika mereka mengesahkan kehadiran Aguero lebih awal, sudah tentu Messi akan berfikir dua kali sama ada untuk menyambung kontraknya atau tidak bersama Barcelona musim depan.

“Namun, saya yakin Messi akan kekal jika Aguero berada dalam skuad utama Barcelona kerana kedua-dua pemain ini mempunyai hubungan yang cukup akrab di luar padang. Malah, tidak ada siapa boleh menafikan keserasian mereka di atas padang ketika bersama-sama mewakili skuad antarabangsa Argentina,” katanya. – AGENSI


Mira tidak suka lelaki kuat cemburu
Oleh ZULKIFLI MANZOR

4 April 2021, 10:50 am
Gadis bernama Nor Syamira Izzati Mohd. Nazir, 24, atau lebih dikenali sebagai Syamira Nazir mempunyai sasaran tersendiri dalam bidang pengacaraan.
Beliau yang kini mengacara dua program di kaca TV mahu dikenali sebagai seorang pengacara yang bukan sahaja berbakat, tetapi disegani kerana ilmu dan adab.
Pada tahun lalu Mira terpilih menyertai pertandingan Puteri Muslimah Asia 2020 di Jakarta, Indonesia, namun pertandingan itu terpaksa ditunda disebabkan pandemik Covid-19.
Bekas finalis Dewi Remaja 2019 itu turut menyimpan hasrat bergelar pelakon suatu hari nanti selepas terpaksa menolak disebabkan kesibukan kerja.
Ikuti temu bual wartawan Kosmo! Ahad bersama Syamira Nazir atau Mira baru-baru ini.
Kosmo! Ahad: Apakah aktiviti pengacaraan yang Mira ceburi ketika ini?
Syamira Nazir: Buat masa ini Mira mengacara program Mahir di Channel DidikTV yang disiarkan setiap hari dan juga program Infiniteen di TV Okey. Kedua-dua program ini berbeza dari segi genre kerana satu merupakan program pendidikan dan satu lagi berkonsepkan remaja.
Apakah perbezaan dalam mengacara program Infiniteen dan Mahir?
Bagi program Mahir saya harus sentiasa peka pada topik atau silibus yang ingin diajar. Setiap hari saya akan ulang kaji subjek sebelum penggambaran supaya saya faham dan tahu apa perlu ditanya kepada guru jemputan. Infiniteen pula bersifat santai kerana bercorak hiburan. Program ini memfokuskan remaja-remaja yang mempunyai skil atau kelebihan yang luar biasa.
Mengapa Mira memilih bidang pengacaraan?
Sejak zaman persekolahan Mira seorang yang suka bercakap di hadapan penonton atau kamera. Mira aktif memasuki pertandingan debat, sajak dan pidato. Minat itu berkembang sehingga ke hari ini.
Apakah cabaran yang dihadapi Mira dalam bidang ini?
Cabaran paling utama perlu menjadi medium terbaik sebagai orang tengah antara penonton dan tetamu di studio. Saya kena pastikan persediaan yang sempurna sebelum memasuki ‘set’. Pengacara bukan sekadar datang kerja dan pulang. Kita perlu sentiasa mempersiapkan diri dengan ilmu baharu setiap hari. Selain itu perlu sentiasa bertenaga di hadapan kamera supaya info yang ingin disampaikan dapat memberi impak kepada penonton.
Apakah impian jangka masa panjang Mira dalam bidang pengacaraan?
Sebagai orang baru saya mahu menempa nama secara serius dalam persada pengacaraan. Saya juga mempunyai impian agar setiap program yang saya mengacarakan memberi impak atau kesan dalam hati penonton. Saya tidak mahu jadi seseorang yang sekadar menghiasi kaca TV, tetapi dikenali sebagai seorang pengacara yang berilmu, berbakat, beradab dan disegani.

Ciri-ciri lelaki idaman Mira untuk dijadikan pasangan hidup?
Lelaki idaman saya ialah seorang pendengar yang baik, ada perancangan masa hadapan, seorang yang tenang, ada sense of humour, boleh memberikan pandangan dan sentiasa percaya dan menenangkan saya dalam apa jua situasi. Yang penting jangan kuat jealous!
Pendapat Mira mengenai tanggungjawab sosial bagi influencer dalam berkongsi kandungan di laman sosial?
Pada pendapat saya, itu bergantung pada cara dan niat individu tersebut. Cuma, apa sahaja yang kita tulis dan kongsikan kita perlu fikirkan kesan selepas itu dan biarlah posting itu positif dan tidak merendahkan nilai diri kita sendiri.
Adakah Mira pernah mendapat tawaran lakonan?
Saya pernah mendapat tawaran lakonan sebuah telemovie untuk RTM, namun terpaksa menolak kerana penggambaran kadangkala mengambil masa yang panjang.
Jika ada tawaran lagi, Mira cenderung untuk membintangi filem atau drama genre apa?
Saya teringin untuk membintangi filem atau drama genre tradisional kerana menunjukkan realiti kehidupan masyarakat setempat. Saya juga ingin mencuba genre komedi romantik.
Mira pernah menyertai Dewi Remaja 2019. Ceritakan serba sedikit pengalaman dan pencapaian dalam pertandingan tersebut?
Mira antara 12 finalis Dewi Remaja 2019. Mira menjadi finalis berhijab pertama beraksi di pentas final. Kemudian Mira terpilih mewakili Malaysia bagi pertandingan Puteri Muslimah Asia 2020 di Jakarta, Indonesia yang melibatkan penyertaan sembilan buah negara Asia. Namun, kurang 14 hari sebelum terbang ke Jakarta, kami dimaklumkan pertandingan ditunda kerana penularan Covid-19.


Jalan sukar Kane tinggalkan Spurs
Oleh KOSMO!

4 April 2021, 11:45 am
LONDON – Penggempur utama Tottenham Hotspur, Harry Kane nampaknya akan terus kekal bersama pasukan itu selepas kelab berkenaan memutuskan untuk menolak semua tawaran yang hadir daripada pesaing mereka di Liga Perdana Inggeris.
Bagaimanapun, mereka sedia mendengar tawaran daripada pasukan di luar dari England terutamanya dari Sepanyol jika mahu mendapatkan Kane tetapi perlu hadir dengan nilai sebanyak £175 juta (RM1.01 bilion).
Kane sedar bahawa dia perlu meninggalkan pasukan itu untuk meraih kejayaan lebih besar dalam bola sepak, namun dia merupakan seorang yang setia serta sangat sayangkan kelab tersebut ketika kontraknya masih berbaki tiga musim.
Pengerusi Spurs, Daniel Levy mengesahkan bahawa beliau tidak akan melayan sebarang rundingan daripada kelab EPL biarpun dua pasukan dari Manchester sebelum ini dikaitkan dengan perpindahan Kane.
Real Madrid dilihat antara kelab yang cuba untuk merealisasikan perpindahan tersebut sementara Kane juga tidak menolak kemungkinan berkenaan tetapi nilai tersebut mungkin akan membuatkan penyerang itu terpaksa kekal di London.
Levy cukup terkenal sebagai individu yang sukar untuk berurusan kerana mempunyai pendirian yang tegas dan tidak akan bertolak ansur kecuali semua permintaannya dipenuhi.

Kane musim ini telah berjaya meledak 27 gol dalam semua pertandingan dan bakal menjadi penjaring terbanyak buat kelab itu untuk musim ketujuh berturut-turut dan hanya memerlukan 52 gol sahaja lagi bagai menyamai pencapaian penjaring terbanyak sepanjang zaman Spurs, Jimmy Greaves yang meledak 266 gol.
Selain itu, Kane turut meledak 160 gol dalam saingan EPL setakat ini untuk meletakkannya di kedudukan kesembilan penjaring terbanyak liga itu, kurang 100 gol berbanding pemegang rekod, Alan Shearer. – AGENSI


Kapal tangki Itali ditahan bersauh secara haram
Oleh MASTURAH SURADI

4 April 2021, 10:44 am
JOHOR BAHRU – Maritim Malaysia (APMM) Negeri Johor terus komited membanteras aktiviti bersauh tanpa kebenaran melalui penahanan sebuah kapal tangki di timur Tanjung Penawar di sini petang semalam.
Pengarah APMM Johor, Laksamana Pertama Maritim Nurul Hizam Zakaria berkata, kapal yang berdaftar di Torre Del Greco, Itali itu ditahan pada pukul 2.45 petang.
Menurutnya, penahanan itu merupakan tangkapan ke 19 sejak Op Jangkar Haram dilaksanakan sejak 24 Mac tahun ini.
“Berikutan kejayaan Op Jangkar Haram minggu lepas, APMM Johor meneruskan lagi operasi dengan memantau rapat aktiviti berlabuh tanpa kebenaran dan telah menahan sebuah kapal tangki pada kedudukan 12.6 batu nautika timur Tanjung Penawar.
“Pemeriksaan mendapati kapal tangki berkenaan telah melakukan kesalahan di bawah Seksyen 491B(1)(l) Ordinan Perkapalan Saudagar 1952 kerana berlabuh tanpa pemakluman atau kelulusan Ketua Pengarah Jabatan Laut,”katanya dalam satu kenyataan hari ini.
Nurul Hizam berkata, ‘master’ dan ‘chiefofficer’ kapal tersebut telah dibawa ke Pejabat Zon Maritim Tanjung Sedili untuk siasatan lanjut.

Katanya, sekiranya didapati bersalah boleh didenda tidak melebihi RM100,000 atau penjara tidak melebihi dua tahun atau kedua-duanya sekali.
“Jumlah keseluruhan penahanan setakat ini bagi tahun 2021 adalah sebanyak 37 buah kapal. Maritim Malaysia amat serius dan akan terus mempergiatkan lagi usaha bagi membanteras aktiviti bersauh tanpa kebenaran ini.
“APMM juga menasihatkan kepada semua agen-agen kapal dan juga komuniti maritim agar sentiasa mematuhi undang-undang yang ditetapkan.
“Sebarang jenayah dan kecemasan di perairan Johor segera hubungi talian hotline 24 jam Pusat Operasi Maritim Negeri Johor (07-219 9404) atau talian kecemasan MERS 999 agar tindakan segera dapat diambil oleh Maritim Malaysia,”katanya.-K! ONLINE


Rossi akui berang cara Binder
Oleh KOSMO!

4 April 2021, 10:45 am
DOHA – Pelumba legenda Itali, Valentino Rossi mengakui berang dengan tunggangan agresif pelumba KTM, Brad Binder dan menyifatkan pelumba Afrika Selatan itu tidak menunjukkan rasa hormat.
Menjelang perlumbaan kedua Grand Prix (GP) Doha, Rossi ternyata masih memendam perasaan marahnya terutama insiden bersama Binder pada aksi pembukaan minggu lalu ketika bersaing merebut kedudukan ke-12 terbaik.
Pada perlumbaan tersebut, Rossi dilihat sedikit terkeluar dari garis perlumbaan sebelum Binder mengambil peluang tersebut dengan memintasnya dari dalam.
Tindakan agresif itu membuatkan pelumba Itali tersebut terkejut hingga hampir berlaku perlanggaran.
Meskipun Rossi tidak terkeluar daripada perlumbaan pembukaan itu, namun The Doctor kesal dengan tindakan tersebut dan menyifatkan Binder tidak menghiraukan pelumba lain.
“Bagi saya ia bukan mengenai situasi tetapi bergantung kepada pelumba itu sendiri. Anda boleh melihat banyak pelumba memintas dengan cara yang bersih dan penuh rasa hormat terhadap pesaingnya.

“Anda juga boleh melihat sesetengah pelumba berkelakuan seperti Binder yang menunggang dalam keadaan agresif dan tidak mempedulikan keadaan pelumba di hadapannya. Tindakan seperti itu sangat bahaya,” kata Rossi.
Pada sesi latihan lewat malam kelmarin, Rossi terus bergelut dengan masalah tayar belakang seperti yang dialaminya pada perlumbaang pembukaan GP Qatar dan sekadar di kedudukan ke-14 terbaik.
Ducati terus menguasai sesi latihan tersebut menerusi Jack Miller, Francesco Bagnaia dan Johann Zarco manakala Fabio Quartararo (Monster Energy Yamaha) berjaya berada di kedudukan keempat terpantas. – AGENSI


LG akan tutup perniagaan telefon bimbit
Oleh KOSMO!

5 April 2021, 8:00 pm
SEOUL-Syarikat elektronik Korea Selatan, LG mengumumkan akan  menutup perniagaan telefon bimbit miliknya selepas mencatat kerugian selama bertahun-tahun, lapor United Press International (UPI).
Pengumuman itu dibuat menerusi satu kenyataan selepas semua pengarah urusan bersetuju untuk menghentikan pengeluaran dan penjualan telefon bimbit.
“Keputusan strategik LG untuk menarik diri daripada  sektor telefon bimbit yang cukup sengit adalah bagi membolehkan syarikat fokus kepada sektor pertumbuhan lain termasuk komponen kenderaan elektrik, rumah pintar, robotik dan kecerdasan buatan (AI),” tulis kenyataan itu.
LG berkata, pihaknya akan terus menjual stok telefon bimbit yang masih ada serta memberikan servis berbentuk sokongan dan kemas kini untuk satu tempoh bergantung kepada kawasan.
LG yang mula memasuki industri telefon bimbit lebih dua dekad lalu adalah pembuat telefon bimbit ketiga paling popular di dunia sehingga 2008, setahun sebelum pasaran bertukar sepenuhnya selepas kemunculan iPhone, lapor akhbar tempatan, Korea Herald.
Penjualan telefon bimbit LG bagaimanapun mengalami penurunan pada 2015 yang juga merupakan tahun terakhir ia mencatat keuntungan, lapor agensi berita Yonhap News.

Syarikat itu menjangka  penutupan perniagaan telefon bimbitnya akan selesai sebelum 31 Julai depan. -Agensi


Blogger guna derma orang ramai bayar saman PM Singapura
Oleh KOSMO!

5 April 2021, 8:44 pm
SINGAPURA- Seorang penulis blog  mengutip dana  hampir SGD100,000 (RM308,170) menerusi kempen derma online bagi membayar ganti rugi  yang diperintahkan oleh sebuah mahkamah Singapura selepas dia didapati bersalah memfitnah Perdana Menteri, Lee Hsien Loong  menerusi perkongsian artikel di Facebook.
Leong Sze Hian disaman Hsien Loong selepas berkongsi artikel itu yang mengaitkan beliau dengan skandal dana 1MDB.
Pengkritik-pengkritik  berkata,  kes itu merupakan contoh terbaharu pemerintah yang ingin menutup mulut mereka yang menyuarakan perasaan tidak puas hati di media sosial.
Mahkamah Singapura berpihak kepada Hsien Loong pada bulan lalu dan memerintahkan penulis blog itu membayar ganti rugi berjumlah SGD133,000 (RM409,889) tidak  termasuk kos lain yang akan ditentukan kelak.
Sze Hian  melancarkan kutipan derma secara online dan sehingga semalam, lebih 2,000 orang menyumbang kepadanyanya selepas 11 hari.
“Kita telah sebanyak mengumpul SGD133,000, terima kasih kepada rakyat Singapura.

“Terima kasih kepada anda semua  kerana menjadikan kita berani menghadapinya,” katanya di Facebook.
Artikel  dikongsi Sze Hian  yang asalnya diterbitkan sebuah portal berita Malaysia itu mendakwa bahawa Hsien Loong merupakan sasaran penyiasatan di Malaysia berhubung kes 1MDB.
Pemimpin-pemimpin  Singapura kerap membawa pengkritik ke mahkamah termasuk seteru politik dan media dan menegaskan bahawa tindakan itu perlu bagi menjaga reputasi mereka. -AFP


Lelaki maut serangan jantung ketika bonceng motosikal
Oleh ASLIZA MUSA

5 April 2021, 11:34 pm
PARIT – Seorang pengawal keselamatan maut dipercayai akibat serangan jantung ketika sedang membonceng motosikal di Kilometer 1, Jalan Bota Kiri-Tanjung Belanja di sini hari ini.
Dalam kejadian kira-kira pukul 5.50 petang itu, Shahudin Adam, 65, yang bekerja di Pam Pasir Pulau Pisang itu disahkan meninggal dunia di tempat kejadian.
Ketua Polis Daerah Perak Tengah, Superintenden Barudin Wariso berkata, kejadian berlaku ketika mangsa bersama anak lelakinya berusia 19 tahun dalam perjalanan dari arah Bota menghala ke Kampung Aji Bota Kiri.
Katanya, setibanya di lokasi kejadian, mangsa terjatuh dari motosikal di atas jalan dipercayai akibat serangan jantung tanpa berlaku sebarang pelanggaran ke atas mana-mana objek mahupun kenderaan.
“Kejadian itu mengakibatkan mangsa maut di tempat kejadian manakala anak lelakinya tidak mengalami sebarang kecederaan.
“Mayat mangsa dihantar ke Hospital Changkat Melintang untuk bedah siasat dan punca kematian akibat serangan jantung. Kes disiasat mengikut Seksyen 41(1) Akta Pengangkutan Jalan 1987,” katanya.-K! ONLINE


Hakim dengar kes kurang pengalaman – Peguam
Oleh NUZULSHAM SHAMSUDDIN

5 April 2021, 7:46 pm
PUTRAJAYA – Pihak pembelaan dalam perbicaraan Datuk Seri Najib Tun Razak berhubung penyelewengan dana SRC International Sdn. Bhd. berjumlah RM42 juta memberitahu Mahkamah Rayuan di sini, hari ini bahawa Hakim Mahkamah Tinggi yang mendengar kes itu kurang pengalaman luas dalam kes-kes jenayah.
Peguam, Tan Sri Muhammad Shafee Abdullah yang mengetuai barisan peguam bela selaku perayu berkata, kes seumpama itu sepatutnya diadili oleh hakim yang berpengalaman luas membabitkan prosiding jenayah.
Katanya, ia sama seperti kes-kes berprofil tinggi terdahulu antaranya kes rasuah bekas Menteri Besar Selangor, Datuk Harun Idris pada 1977 dan kes liwat serta penyalahgunaan kuasa pada 1999 membabitkan Datuk Seri Anwar Ibrahim.
“Kedua-dua kes itu mempunyai Hakim berpengalaman dan ini perlu kerana Hakim Mohd. Nazlan (Mohd. Nazlan Mohd. Ghazali) membuat ‘kesilapan’ dalam kes SRC International. Berdasarkan pengalaman saya sebagai peguam dan bekas timbalan pendakwa raya, lebih 40 tahun, kes-kes jenayah yang rumit sering didengar oleh Hakim yang berpengalaman,” katanya.
Peguam itu berkata demkian pada hari pertama rayuan Najib terhadap sabitan dan hukuman penjara 12 tahun serta denda RM210 juta yang dikenakan selepas didapati bersalah atas tujuh pertuduhan membabitkan penyelewengan dana syarikat SRC International Sdn. Bhd. berjumlah RM42 juta.
Rayuan tersebut didengar oleh panel tiga hakim yang diketuai Datuk Abdul Karim Abdul Jalil yang bersidang bersama-sama Datuk Has Zanah Mehat dan Datuk Vazeer Alam Mydin Meera.

Dalam pada itu, Muhammad Shafee, turut mengatakan pada prosiding peringkat bela diri yang dibuat Najib, ia didakwa dilakukan dalam keadaan `buta’ kerana berdasarkan isu yang disentuh dalam keputusan prima facie namun sabitan terhadap dikatakan berdasarkan dapatan yang berbeza.
Ujar peguam itu, perbezaan tersebut telah menyebabkan pembelaan yang sewajarnya tidak dapat dilakukan dan bertentangan dengan prinsip perbicaraan yang adil.
“Pembelaan memulakan bela diri berdasarkan apa yang telah diputuskan oleh Hakim Bicara (Hakim Mohd. Nazlan) di akhir kes pendakwaan. Dapatan yang dibuat pada peringkat prima facie adalah isu yang perlu dijawab atau disangkal oleh Datuk Seri Najib ,” hujah peguam itu lagi.
Tambahnya, sebarang pertambahan dapatan atau perubahan terhadap keputusan yang dibuat ketika memanggil Najib untuk membela diri adalah bertentangan dengan tanggapan bahawa Hakim telah membuat penilaian maksimum.
Hujahan rayuan bersambung lagi esok.-K! ONLINE


Wanita rugi RM230,000 diperdaya sindiket skim pelaburan
5 April 2021, 9:46 pm
PETALING JAYA – Seorang wanita warga China kerugian wang tunai sebanyak RM230,000 akibat diperdaya sindiket penipuan skim pelaburan, baru-baru ini.
Mangsa yang berusia 47 tahun itu menyertai satu skim pelaburan dan bertindak memindahkan wang secara berperingkat menerusi lapan transaksi.
Ketua Polis Daerah Wangsa Maju, Superintendan Ashari Abu Samah berkata, transaksi tersebut dilakukan mangsa menerusi akaun berbeza bermula 25 Mac hingga 2 April (Jumaat) lalu.
“Pada awalnya, mangsa tidak mengesyaki apa-apa perkara pelik berkaitan pelaburan itu sehinggalah dia gagal mengeluarkan wang yang dilaburnya.
“Sebaik menyedari telah ditipu, mangsa membuat laporan polis kelmarin,” ujarnya hari ini.
Katanya, siasatan kes masih dijalankan di bawah Seksyen 420 Kanun Keseksaan.

Dalam pada itu, beliau mengingatkan masyarakat supaya lebih berwaspada dan jangan mudah terpengaruh dengan mana-mana skim pelaburan yang tidak diketahui kesahihannya.
“Dapatkan butiran lengkap terlebih dahulu setiap syarikat yang menawarkan sesuatu pelaburan sebelum membuat sebarang transaksi dan sebagainya,” katanya. – K! ONLINE


2,969 calon duduki SPM sesi kedua esok
Oleh NOR IDAYU BOSRO

5 April 2021, 8:27 pm
PUTRAJAYA – Seramai 2,969 calon akan menduduki peperiksaan Sijil Pelajaran Malaysia (SPM) 2020 sesi kedua di 197 pusat peperiksaan di seluruh negara yang akan dilaksanakan esok hingga 23 April depan.
Lembaga Peperiksaan Kementerian Pendidikan (LP KPM) berkata, peperiksaan SPM sesi kedua itu adalah bagi calon yang tidak dapat menduduki peperiksaan pada 22 Februari hingga 25 Mac lepas kerana disahkan positif  Covid-19 atau perlu menjalani tempoh kuarantin seperti yang diarahkan oleh Kementerian Kesihatan (KKM).
Katanya, calon yang terlibat dengan peperiksaan SPM 2020 sesi kedua diingatkan untuk merujuk jadual waktu peperiksaan bagi mendapatkan maklumat mengenai tarikh, masa, kod dan kertas peperiksaan, serta arahan yang perlu dipatuhi semasa peperiksaan berlangsung.
“Calon juga diingatkan supaya membawa Dokumen Pengenalan Diri dan Pernyataan Pendaftaran Peperiksaan ke pusat peperiksaan,” katanya dalam satu kenyataan di sini hari ini.
LP KPM berkata, calon hendaklah mematuhi Garis Panduan Pengurusan Pentaksiran Pusat dan Peperiksaan Awam yang terkandung dalam Garis Panduan Pengurusan dan Pengoperasian Sekolah Dalam Norma Baharu 2.0 dikeluarkan oleh KPM serta prosedur operasi standard (SOP) yang ditetapkan.
“Ini bagi memastikan kelancaran pengurusan peperiksaan dan mencegah penularan wabak Covid-19,” katanya.

Jadual waktu peperiksaan SPM 2020 sesi kedua boleh dimuat turun dari portal rasmi Lembaga Peperiksaan di http://lp.moe.gov.my/0. -K! ONLINE


Suri rumah disamun, rantai tangan emas direntap
5 April 2021, 8:33 pm
PETALING JAYA – Seorang suri rumah berdepan detik mencemaskan apabila rantai tangan emasnya direntap seorang lelaki ketika berada di dalam sebuah kedai runcit di Kampung Rinching Hilir, Bangi Lama, di sini hari ini.
Video berkenaan kejadian yang berdurasi 40 saat itu tular di laman sosial memaparkan seorang lelaki memakai topi keledar merah dan menyandang beg galas memasuki kedai runcit berkenaan.
Ketika itu mangsa sedang berurusan di kaunter bayaran bersama seorang pekerja dan suspek secara tiba-tiba mendekati mangsa dan cuba merentap rantai tangan yang dipakai menyebabkan mangsa berlari ke dalam kaunter untuk menyelamatkan diri.
Ketua Polis Daerah Kajang, Asisten Komisioner Mohd. Zaid Hassan berkata, pihaknya menerima laporan kejadian daripada mangsa kira-kira pukul 2 petang.
Katanya, semasa kejadian, mangsa sedang membeli barang keperluan di kedai runcit berkenaan.
“Berlaku pergelutan ketika mangsa cuba menyelamatkan diri, namun suspek berjaya merentap rantai tangannya dan bertindak melarikan diri dengan sebuah motosikal yang diletakkan berhampiran kedai tersebut.

“Bagaimanapun mangsa yang berusia 22 tahun itu tidak mengalami sebarang kecederaan dan kes masih dalam siasatan pihak polis,” ujarnya dalam kenyataan hari ini.
Orang ramai yang mempunyai maklumat berhubung kejadian berkenaan diminta tampil membantu polis dengan menghubungi mana-mana Balai Polis terdekat atau boleh berhubung terus dengan Pegawai Penyiasat kes, Asisten Superintendan Mohd. Radzee Jamudi di talian 019-6655811.
Kes disiasat di bawah Seksyen 392 Kanun Keseksaan.- K! ONLINE


Lelaki tidak waras mengamuk di masjid dicekup
5 April 2021, 9:40 pm
PETALING JAYA – Seorang lelaki disyaki kurang waras bertindak mengamuk dan memecahkan cermin tingkap Masjid Darul Ehsan, di Subang Jaya, Khamis lalu.
Perbuatan lelaki itu menyebabkan pihak masjid kerugian kira-kira RM5,000.
Ketua Polis Daerah Subang Jaya, Asisten Komisioner Abd. Khalid Othman berkata, dalam kejadian sekitar pukul 8.30 pagi, Pegawai Tadbir Masjid ternampak seorang lelaki yang tidak dikenali memasuki pintu belakang masjid.
“Secara tiba-tiba lelaki warga tempatan itu naik angin lalu mengamuk dan memecahkan cermin tandas dan cermin tingkap masjid.
“Khuatir kejadian lebih terus berlaku, mangsa telah menghubungi pihak polis untuk mendapatkan bantuan,” ujarnya kepada Kosmo! hari ini.
Jelasnya, suspek kemudiannya berjaya diberkas oleh anggota kereta peronda (MPV) yang tiba di lokasi kejadian.

“Semakan mendapati suspek yang berusia 30 an itu mempunyai tiga rekod lampau, masing-masing satu rekod berkaitan jenayah dan dua rekod berkaitan narkotik,” ujarnya.
Katanya, kes disiasat di bawah Seksyen 427 Kanun Keseksaan. – K! ONLINE


Hampir maut cincin tersekat kemaluan
Oleh ISKANDAR SHAH MOHAMED

5 April 2021, 11:30 pm
KLANG – Seorang lelaki warga Indonesia hampir ‘hilang’ nyawa apabila kemaluannya membengkak apabila cincin yang disarungkan pada kemaluannya gagal ditanggalkannya semula.
Pengarah Jabatan Bomba dan Penyelamat Selangor, Norazam Khamis berkata, sepasukan anggota dari Balai Bomba dan Penyelamat ( BBP ) Andalas dikejarkan ke Hospital Tengku Ampuan Rahimah (HTAR ) di sini sebaik menerima panggilan kecemasan pukul 6.07 petang.
Katanya, setibanya di lokasi mendapati kemaluan mangsa berusia 21 tahun itu didapati bengkak teruk akibat cincin yang disarungkannya.
“Siasatan awal mendapati kemaluannya itu membengkak sejak petang semalam sebelum pergi HTAR.
“Anggota kita kemudian menggunakan peralatan khas untuk memotong cincin berkenaan dalam tempoh 20 minit,” katanya dalam kenyataan di sini, hari ini.
Katanya, lelaki berkenaan dilaporkan stabil dan diserahkan kepada pihak hospital untuk tindakan lanjut.- K!ONLINE


Lelaki Myanmar maut dalam pergaduhan dengan rakan senegara
Oleh ASLIZA MUSA

5 April 2021, 9:37 pm
KAMPAR – Seorang lelaki warga Myanmar ditemukan maut dengan kesan koyakan di muka dan hentakan di kepala disyaki menggunakan tukul besi di kebun sayur dekat Ayer Hitam Labu, Tronoh Mines di sini hari ini.
Mayat lelaki berusia 30-an itu ditemukan berlumuran darah oleh pemilik kebun berusia 52 tahun kira-kira pukul 7 pagi.
Ketua Polis Daerah Kampar, Superintenden Hasron Nazri Hashim berkata, ketika pihaknya sampai di lokasi, mangsa dijumpai dalam keadaan terlentang tanpa baju dan hanya berseluar pendek berwarna hijau.
Katanya, pemeriksaan pada fizikal mangsa mendapati terdapat beberapa kesan hentakan objek tumpul di kepala dan koyakan di bahagian muka.
“Lokasi mangsa dijumpai kira-kira 20 meter dari pondok yang digunakan sebagai tempat penginapan namun pemeriksaan di pondok tersebut tidak menjumpai apa-apa pengenalan diri lelaki terbabit.
“Siasatan oleh Unit Forensik D10 Jabatan Siasatan Jenayah Ibu Pejabat Polis Kontinjen (IPK) Perak dan Unit Anjing Pengesan (K9) di lokasi bagaimanapun menemui tukul besi yang terdapat kesan darah, sebilah parang berukuran 60 sentimeter dan botol serta tin minuman keras berhampiran mayat lelaki itu,” katanya di sini hari ini.

Menurut beliau, berdasarkan siasatan awal, kejadian dipercayai berpunca daripada pergaduhan antara mangsa dan suspek ketika mabuk.
Katanya, suspek dipercayai menggunakan tukul besi yang dijumpai di tempat kejadian sebagai senjata untuk memukul bahagian kepala mangsa.
“Kira-kira pukul 3.30 petang, seorang lelaki Myanmar telah ditahan di Stesen Bas Kampar Putra di mana lelaki itu merupakan seorang daripada pekerja di kebun sayur tersebut tetapi tinggal di pondok berlainan.
“Siasatan awal terhadap lelaki berusia 30 tahun itu memaklumkan kejadian berlaku antara pukul 1 hingga 2 pagi namun dia tidak nampak kejadian itu kerana sedang tidur.
“Usaha sedang dijalankan bagi mengesan suspek dan tiga rakannya yang juga warga Myanmar dan siasatan kes dijalankan mengikut Seksyen 302 Kanun Keseksaan,” katanya.-K! ONLINE


Kapten wanita Mesir dipersalahkan berhubung insiden kapal Ever Given
Oleh KOSMO!

5 April 2021, 7:23 pm
KAHERAH- Kapten kapal wanita pertama di Mesir menyatakan bahawa dia dijadikan kambing hitam apabila dipersalahkan berhubung insiden kapal kontena mega yang terkandas  di Terusan Suez, lapor akhbar New York Post semalam.
Marwa Elselehdar, 29, bertugas di atas kapal Aida IV di perairan Iskandariah dan berada beratus-ratus kilometer dari lokasi kejadian ketika kapal kontena MV Ever Given tersekat di Terusan Suez.
Begitupun, khabar angin dan berita palsu di internet mendakwa wanita itu yang menyebabkan kapal mega tersebut tersekat selama seminggu sebelum diapungkan semula.
“Saya terkejut dan fikir mungkin mereka menjadikan saya sebagai sasaran hanya kerana saya merupakan seorang kapten wanita pertama yang berjaya dalam industri ini.
“Atau mungkin juga kerana saya orang Mesir, saya tidak begitu pasti,” kata Marwa kepada agensi berita BBC.
Sehingga kini, identiti kapten kapal MV Ever Given belum didedahkan namun pegawai-pegawai Mesir memberitahu,  insiden kapal tersadai itu mungkin disebabkan oleh kecuaian manusia.

Marwa  berkata desas-desus tentang penglibatannya dalam insiden kapal tersadai itu tercetus susulan tangkap layar daripada berita yang disiarkan akhbar Arab News.
“Artikel palsu itu ditulis dalam bahasa Inggeris dan ia tersebar ke negara lain.
“Saya berusaha keras menafikan apa yang ditulis dalam artikel itu kerana ia menjejaskan reputasi saya serta semua usaha keras saya untuk sampai ke tahap ini,” kata Marwa.
Berita palsu itu juga menyebabkan dia diejek dan dijadikan bahan jenaka.
“Komen-komen pada artikel itu juga berbaur negatif dan kasar, namun saya juga ada menerima komen yang positif daripada individu yang bekerja dengan saya,” katanya lagi.
Marwa turut berpesan kepada wanita lain yang mahu menceburi industri maritim sepertinya untuk tidak membenarkan perkara negatif menjadi penghalang mereka mengejar cita-cita. -Agensi


Bomoh ditembak mati dipercayai akibat dendam
Oleh NIK SUKRY RAMLI

5 April 2021, 7:26 pm
KUANTAN – Seorang pengamal perubatan tradisional ditemukan mati dengan kesan tembakan pada bahagian kepala di rumah sewanya dekat perkampungan Bukit Rangin Perdana 2, di sini, malam semalam.
Difahamkan pihak polis menerima laporan mengenai kejadian itu kira-kira pukul 11 malam sebelum sepasukan pegawai dan anggota tiba di lokasi kejadian untuk siasatan lanjut.
Ketua Polis Daerah Kuantan, Asisten Komisioner Mohamad Noor Yusof Ali berkata, siasatan awal mendapati dalam kejadian kira-kira pukul 9 malam itu, mangsa berada seorang diri di rumah itu dan terdapat kesan darah yang sudah kering di beberapa bahagian rumah.
“Mangsa yang maut dikenali sebagai Mohamad Abdul Rahim Nasri berusia 31 tahun dan bekerja sebagai bomoh atau pengamal perubatan tradisional sejak lebih setahun lalu.
“Siasatan kami mendapati tempat kejadian itu digunakan sebagai lokasi mangsa menjalankan rawatan dan disewa oleh ibu mangsa,”katanya di sini, hari ini.
Menurutnya, difahamkan semasa kejadian mangsa berseorangan di rumah kerana isterinya yang baru melahirkan anak berada di kediaman ibu mentuanya di Pekan untuk berpantang.

Tambahnya, semasa kejadian ibu mangsa berada di luar rumah kerana berniaga ikan di tapak niaga Bukit Rangin 2 yang terletak kira-kira 200 meter dari lokasi kejadian.
Dalam pada itu, Mohamad Noor berkata, siasatan dilakukan mengikut Seksyen 302 Kanun Keseksaan dan siasatan masih giat dilakukan.
Katanya, pihak polis tidak menolak kemungkinan mangsa ditembak oleh suspek yang mempunyai dendam dan marah terhadap mangsa.-K! ONLINE


Ibu nekad lempar tiga anak ketika rumah terbakar
Oleh AIMUNI TUAN LAH

5 April 2021, 6:49 pm
GUA MUSANG – Seorang ibu bertindak nekad dengan melempar tiga orang anaknya keluar dari tingkap rumah demi menyelamatkan nyawa mereka dalam kejadian kebakaran di rumah keluarga mentuanya di Kampung Batu Lima di sini hari ini.
Kejadian pada pukul 1.30 petang itu menyebabkan Rohani Awang, 25, melecur pada bahagian lengan kanan akibat disambar api manakala anak keduanya, Mohd. Syafiq Haikal Azmi, 3, patah tangan kiri selepas dicampak keluar dari tingkap setinggi kira-kira dua meter.
Bagaimanapun, dua lagi anaknya, Wan Syed Ali, 7, dan Suhada, 2, tidak mengalami sebarang kejadian kecederaan.
Menceritakan detik sebelum kejadian, dia sedang tidur bersama tiga orang anaknya itu di dalam sebuah bilik di rumah mereka, manakala suami, Azmi Abdul Wahab, 44, bersama bapa mentua, Saifuddin Abdullah,51, dan ibu mentua, Saadah Deraman, 65, pergi ke rumah ahli keluarga di Kampung Limau Kasturi.
Ujarnya, ketika sedang tidur, dia terhidu bau asap sebelum mendengar jeritan anaknya mengatakan terdapat api di bahagian ruang tamu rumah.
“Saya terkejut apabila tiba-tiba melihat api sudah merebak ke bahagian pintu bilik. Keadaan itu menyebabkan saya mengambil keputusan untuk melempar ketiga-tiga anak keluar tingkap sebagai usaha terakhir untuk menyelamatkan mereka.

“Keadaan ketika itu amat getir dan saya tidak boleh berfikir jalan lain lagi. Saya terpaksa mencampak mereka kerana mahu ketiga-tiga anak selamat dalam kejadian itu,” katanya ketika ditemui pemberita di Hospital Gua Musang di sini hari ini.
Sementara itu, Ketua Balai Bomba dan Penyelamat Gua Musang, Mohd. Arifuddin Akif Mohd. Noor berkata, pihaknya menerima panggilan kecemasan pada pukul 1.51 petang tadi
Beliau berkata, sembilan anggota bersama dua jentera bergegas ke lokasi dan mendapati api marak sedang membakar rumah itu.
Punca kejadian dan kerugian yang dialami mangsa masih dalam siasatan.-K! ONLINE


Wanita hamil terkejut ular dalam bilik air
Oleh DIYANATUL ATIQAH ZAKARYA

5 April 2021, 6:33 pm
ALOR GAJAH – Seorang wanita sarat mengandung berdepan detik cemas apabila seekor ular tedung selar seberat empat kilogram tiba-tiba muncul dari siling bilik air rumahnya di Kampung Sungai Ragut di sini, kelamrin.
Menurut ibunya, Sadiah Mohammad Nor, 60, kejadian disedari kira-kira pukul 12 tengah malam selepas anak bongsunya yang hamil lima bulan itu tiba-tiba menjerit dan berlari keluar sambil membawa gayung kerana terkejut melihat haiwan berbisa itu.
“Anak saya menjerit memanggil suaminya sambil berlari membawa gayung. Mula-mula kami sangkakan dia hanya ternampak biawak, namun apabila suaminya memeriksa keadaan, memang haiwan tersebut adalah ular.
“Saya terus menghubungi Angkatan Pertahanan Awam (APM) untuk meminta bantuan menangkap haiwan tersebut. Kami percaya ular tersebut berada di atas siling tandas kerana ingin menangkap biawak yang sering masuk ke rumah ini melalui laluan itu,” katanya ketika dihubungi Kosmo! di sini, hari ini.
Mengulas lanjut, Sadiah memberitahu, kejadian itu merupakan kali ketiga ular jenis tedung selar memasuki bilik air di rumahnya dengan salah satu kejadian turut menjumpai bangkai seekor biawak berdekatan ular yang berjaya ditangkap.
Sementara itu, Pegawai Operasi APM daerah Alor Gajah, Leftenan (PA) Abdul Hadi Baharom berkata, pihaknya menerima panggilan kecemasan kira-kira pukul 12.25 tengah malam dan sepasukan tiga anggota dikejarkan ke lokasi kejadian.

“Setiba di lokasi kita dapati tular tedung selar tersebut telah menyusup masuk ke bahagian siling bilik tidur rumah berkenaan.
“Anggota APM telah menarik ulang tersebut daripada bahagian belakang melalui luar rumah dan berjaya menangkapkan dalam masa lima minit,” katanya.
Ujarnya, ular sepanjang 2.5 meter itu kemudian dilepaskan di habitatnya yang jauh daripada kawasan perumahan.-K! ONLINE


‘Tolong selamatkan saya’
Oleh ASLIZA MUSA

5 April 2021, 6:27 pm
IPOH – Seorang saksi dari Kedutaan Besar Republik Indonesia memberitahu Mahkamah Tinggi di sini hari ini bahawa dia telah dihubungi oleh seorang wanita warga Indonesia dan meminta diselamatkan.
Riki Sapari yang merupakan pegawai di bahagian pengaduan berkata, wanita seolah-olah dalam keadaan sedang menangis itu meminta diselamatkan kerana mendakwa diperkosa oleh majikannya.
Katanya, panggilan tersebut diterima ketika dia berada di bahagian pengaduan di pejabat kedutaan pada 8 Julai 2019, kira-kira pukul 11 pagi.
“Pada waktu itu, mangsa terdengar seperti orang yang sedang menangis ketakutan, panik dan berkata berulang-ulang, tolong selamatkan saya, tolong saya.
“Saya meminta mangsa untuk bertenang dan berbicara dengan sedikit lambat supaya saya boleh memahami dengan jelas aduannya,” katanya ketika disoal Timbalan Pendakwa Raya, Datuk Jamil Aripin dalam perbicaraan kes rogol bekas exco kerajaan negeri, Paul Yong Choo Kiong di hadapan Hakim Datuk Abdul Wahab Mohamed di Mahkamah Tinggi di sini hari ini.
Menurut Riki yang juga saksi ketiga pada hari pertama perbicaraan itu, mangsa ada menyatakan maklumat diri semasa perbualan itu termasuk nama, nombor pasport, tempat bekerja dan nama majikan.

Beliau berkata, wanita itu memaklumkan bahawa majikannya bernama Yong Choo Kiong namun beliau mengakui tidak mengenali majikan mangsa.
Tambahnya, beliau juga menghubungi balai polis di Ipoh dan agensi pembantu rumah wanita itu di negara ini untuk datang dan memeriksa kebenaran laporan di alamat yang diperolehi dari sistem komputer di pejabat kedutaan.
“Sekitar pukul 2 petang, saya dimaklumkan oleh agensi terbabit yang mereka sudah datang ke rumah majikan tetapi mangsa tiada di rumah dan pihak agensi sudah membuat laporan polis,” katanya.
Pada 23 Ogos 2019, Choo Kiong yang juga bekas Pengerusi Perumahan, Kerajaan Tempatan, Pengangkutan Awam, Hal Ehwal Bukan Islam dan Kampung Baharu negeri didakwa merogol seorang wanita di dalam sebuah bilik di tingkat atas sebuah rumah di Meru Desa Park, Bandar Meru Raya.
Perbuatan tersebut didakwa dilakukan antara pukul 8.15 hingga 9.15 malam, 7 Julai 2019.
Pertuduhan terhadap beliau dilakukan mengikut Seksyen 376 (1) Kanun Keseksaan yang boleh dikenakan hukuman penjara maksimum 20 tahun dan sebatan jika sabit kesalahan.-K! ONLINE


Bakat muzik, nyanyian Khairol Zayana bawa tuah
Oleh MOHD SHAZWAN YUSOP

5 April 2021, 6:34 pm
SEJAK berusia lapan tahun, minat Khairol Zayana Khairol Amzi dalam bidang kebudayaan sudah terserlah dengan menyertai pertandingan di peringkat sekolah. Gadis berusia 23 tahun itu berpeluang menyertai pertandingan seperti nasyid, koir, syair, deklamasi sajak dan pertandingan nyanyian sehingga ke peringkat negeri. Bagaimanapun, bakat Khairol Zayana dilihat lebih terserlah dalam bidang muzik dan nyanyian sehingga berjaya mendapat gelaran Bintang Convent ketika menuntut di Sekolah Convent Kajang, Selangor. Kejayaan yang digapai oleh Khairol Zayana itu banyak didorong oleh ahli keluarga yang sentiasa…

Sila  Log Masuk atau Langgan untuk membaca berita sepenuhnya.


Jual soto 30 sen, niat sedekah
Oleh KOSMO!

5 April 2021, 7:35 pm
JAKARTA – Sebuah gerai soto di Dusun Boloh, Jawa Tengah tular apabila menjual hidangan itu dengan harga 1,000 rupiah (30sen) semangkuk dengan teh ais percuma.
Menurut laporan Tribunnews semalam,  pemilik gerai bernama Sri Wahyuni akan menjual soto 30 sen sebagai niat bersedekah kepada pelanggan yang datang.
“Saya niat ingin bersedekah, dahulu saya sering sedekahkan hidangan ini di masjid.
“Sekarang, sudah ada gerai jadi saya mulakan jualan soto 30 sen,” katanya kepada Kompas TV.
Tambah wanita yang mesra disapa Yuni itu, gerai sotonya baru sahaja mula berniaga sejak sebulan lalu namun sering dipenuhi pelanggan.
Jika pelanggan datang pada hari Jumaat, Yuni akan memberikan tambahan isian sehingga lima mangkuk seorang dengan harga sama dengan syarat perlu makan di kedai.

“Bagi pelanggan yang datang pada hari Jumaat, boleh menambah soto dengan percuma cuma perlu makan di kedai.
“Bayaran bagi isian tambahan adalah doa-doa yang ikhlas,” ujarnya. -Agensi


[VIDEO] Bandar Batu Pahat ditenggelami air banjir
Oleh KOSMO!

5 April 2021, 7:30 pm
BATU PAHAT – Hujan lebat sejak zuhur hingga lewat petang tadi menyebabkan beberapa kawasan di bandar ini dinaiki air di sini.
Kejadian hujan lebat tanpa henti kira-kira tiga jam bermula pukul 1 tengah hari itu turut menyebabkan beberapa kenderaan, kediaman dan premis perniagaan ditenggelami air.
Menerusi pesanan mesej yang tular melalui aplikasi sosial WhatsApp mendakwa jalan-jalan utama di kawasan bandar dinaiki air dan menyekat laluan kenderaan.
Antara jalan yg dinaiki termasuk Jalan Pegawai di Dataran Batu Pahat, Jalan Bukit Pasir, Jalan Rahmat, Jalan Zabedah, kawasan sekitar Kompleks 2000 dan Stesen Bas Batu Pahat.
Dalam perkembangan sama, terdapat video rakaman  orang ramai yang merakamkan situasi sebuah kereta tenggelam dalam longkang di depan stesen minyak di Tanjung Laboh di sini.
Sementara itu, Angkatan Pertahanan Awam (APM) Johor yang dihubungi berkata, pihaknya sedang mengemaskini laporan berkaitan dan sedang melakukan pemantauan. – K! ONLINE


Lelaki cedera kereta rempuh kedai makan
Oleh OTHMAN YAHAYA

5 April 2021, 6:37 pm
PENDANG – Seorang lelaki cedera selepas kereta dipandunya hilang kawalan sebelum merempuh sebuah kedai makan di Jalan Titi Haji Idris di sini hari ini.
Kejadian kira-kira pukul 8 pagi itu berlaku ketika pemandu kereta jenis Honda Civic berusia 30 tahun terbabit dalam perjalanan dari arah Pendang menghala Langgar, Alor Setar dekat sini.
Ketua Balai Bomba dan Penyelamat Pendang, Penolong Penguasa Bomba Muhammad Ezzat Imran Izani berkata, pihaknya menerima laporan berhubung kejadian pada pukul 8.12 pagi.
“Enam anggota bergegas ke lokasi kejadian dan mendapati mangsa yang telah dikeluarkan dari kereta hanya mengalami kecederaan ringan,” katanya ketika dihubungi di sini hari ini.
Kata beliau, berdasarkan maklumat awal, mangsa dipercayai hilang kawalan lalu terbabas masuk ke kedai makan yang tidak beroperasi kerana pemilik premis dikatakan berada di luar daerah.
“Rempuhan kuat menyebabkan dinding kedai makan berstrukturkan kayu dan papan itu pecah dan banyak barangan di dalam premis rosak.

“Kereta mangsa pula mengalami kerosakan teruk di bahagian hadapan. Mangsa yang mengalami kecederaan ringan dibawa ke Hospital Sultanah Bahiyah di Alor Setar untuk rawatan,” ujarnya – K! ONLINE


RM493.5 juta, nilai rampasan bot nelayan Vietnam
Oleh TENGKU DANISH BAHRI TENGKU YUSOFF

5 April 2021, 6:53 pm
KUALA TERENGGANU – Pencerobohan nelayan Vietnam di perairan Pantai Timur amat serius dengan 1,609 warga negara itu telah berjaya ditahan dalam tempoh dua tahun.
Ketua Pengarah APMM, Laksamana Maritim Datuk Zubil Mat Som berkata, tempoh sama turut menyaksikan 159 bot nelayan Vietnam turut berjaya disita menerusi Op. Naga dan Op. Kuda Laut.
“Operasi sama melibatkan nilai sitaan (bot, hasil laut, peralatan menangkap ikan dan minyak diesel) bernilai RM493.5 juta.
“Ia termasuk penahanan empat bot nelayan asing Vietnam bersama 24 kru pada semalam,” katanya pada sidang akhbar di Pejabat Maritim Terengganu di sini hari ini.
Zubil berkata, pencerobohan terbaharu itu berjaya dikesan pada kedudukan 110 hingga 113 batu nautika dari muara Kuala Terengganu.
Jelas beliau, pasukan penguat kuasa APMM juga berjaya merampas hasil tangkapan laut, bekalan diesel dan peralatan menangkap ikan berjumlah keseluruhan RM2 juta.

“Pemeriksaan terhadap kesemua 24 kru berusia 30 hingga 58 tahun itu mendapati mereka tidak memiliki dokumen perjalanan dan permit kerja sah.
“Empat bot tersebut juga tidak mempunyai kebenaran untuk menangkap ikan di perairan negara oleh Jabatan Perikanan,” katanya. – K! ONLINE


Lelaki terjatuh bot semalam ditemui lemas petang ini
Oleh WAT KAMAL ABAS

5 April 2021, 5:51 pm
TELUK INTAN – Seorang lelaki yang terjatuh dari bot dinaikinya ketika memancing bersama abang iparnya petang semalam, ditemui lemas petang tadi.
Mayat Wan Azila Abdul Aziz, 27, ditemui terapung oleh orang awam kira-kira pukul 2.20 lebih kurang 15 meter dari lokasi mangsa dikatakan terjatuh di Sungai Rubana dekat sini.
Ketua Balai Bomba dan Penyelamat Teluk Intan, Mohd. Ismail Mohd. Yunus berkata, Pasukan Penyelamat Di Air (PPDA) Bomba Teluk Intan serta Pasukan Bantuan Selaman (PBS) membawa mayat mangsa naik ke tebing di pada pukul 2.36.
“Mangsa sebelum ini dilaporkan terjatuh ke dalam sungai selepas bot dipandu abang iparnya cuba mengelak dari melanggar sampah sarap dan keladi bunting,” katanya ketika dihubungi di sini hari ini.
Menurut Mohd Ismail, pihaknya ke lokasi kejadian selepas menerima panggilan pada pukul 5.48 petang semalam berhubung insiden tersebut.-K! ONLINE


Beras wangi Kelantan mampu tandingi beras wangi Siam
Oleh TOREK SULONG

5 April 2021, 5:05 pm
PASIR PUTEH – Kementerian Pertanian dan Industri Makanan (MAFI) yakin kualiti beras wangi tempatan mampu menandingi beras wangi Siam susulan pengenalan padi varieti MRQ76 sejak tiga tahun lalu.
Timbalan Menteri Pertanian dan Makanan II, Datuk Che Abdullah Mat Nawi berkata, ini kerana, varieti benih padi itu mendapat sambutan yang baik dalam kalangan pesawah di negeri Kelantan sehingga mampu menghasilkan sebanyak lima tan padi untuk satu hektar kawasan.
“Import beras wangi ke negara ini dianggarkan sebanyak 40 peratus daripada jumlah import beras secara keseluruhan. Dengan pengenalan padi itu mampu setanding dengan kualiti beras Siam yang diimport dari negara jiran.
“Permintaan terhadap beras itu juga menjadi inisiatif dalam pembangunan varieti padi wangi baharu iaitu MRQ 104 dengan potensi hasil antara tiga hingga lima tan dalam satu hektar kawasan,” katanya.
Beliau berkata demikian ketika ditemui pemberita selepas melancarkan produk beras wangi Kelantan yang diusahakan pesawah tempatan di Pusat Belian Padi Jelapang Timur Enterprise, Banir Belikong, di sini hari ini.
Menurutnya, penanaman padi wangi yang diusahakan oleh pesawah akan membantu meningkatkan pendapatan petani berdasarkan kepada harga padi wangi yang lebih tinggi berbanding padi putih tempatan. K! ONLINE.


[VIDEO] Beri ruang saya selesaikan sendiri – Neelofa
Oleh NUR EMIRA SAIZALI dan MOHAMMAD SHAHEMY AZMI

5 April 2021, 5:59 pm
PUTRAJAYA – Selebriti yang juga usahawan popular, Neelofa memohon agar diberikan ruang untuk menyelesaikan sendiri isu dakwaan melanggar Prosedur Operasi Standard (SOP) dengan merentas negeri ke Pulau Langkawi, Kedah termasuk dakwaan melanggar SOP majlis perkahwinannya baru-baru ini.
Neelofa atau nama sebenarnya, Noor Neelofa Mohd. Noor, 32, berkata, dia dan suaminya, Haris Ismail, 26, akan menyelesaikan isu tersebut secara profesional dengan pihak berkuasa.
“Saya tidak mahu bercakap lebih kerana tidak mahu memudaratkan keadaan,” ujarnya ringkas.
Berhubung dakwaan yang mengatakan bahawa tujuan utama Neelofa bersama suami ke pulau  legenda itu atas urusan kerja, Neelofa memberitahu bahawa dia telah merancang perjalanan tersebut sejak sebelum berkahwin pada 27 Mac lalu.
“Saya rasa tidak semua perkara saya perlu kongsikan kepada netizen (berkaitan kerja),” ujarnya.
Ketika ditanya media tentang tindakannya mewakilkan pembantu peribadi untuk memberikan kenyataan dengan pihak polis pada 30 Mac lalu untuk membantu siasatan, bekas pengacara MeleTOP itu enggan memberikan sebarang ulasan lanjut berhubung perkara tersebut.

“Saya rasa tidak perlu jawab tentang perkara tersebut dan sekali lagi saya meminta pihak media memberikan saya ruang untuk saya menyelesaikan perkara ini dengan cara saya sendiri,” kata Neelofa.
Neelofa yang ditemui ketika majlis menandatangani Memorandum Persefahaman (MoU) antara The Noor dengan jenama selipar terkenal, Fipper juga enggan mengulas lanjut tentang kenyataan Ketua Polis Negara, Tan Sri Abdul Hamid Bador akan membuka kertas siasatan berhubung isu berkenaan.
Semalam Kosmo! melaporkan bahawa polis akan membuka kertas siasatan berhubung tindakan selebriti popular Neelofa memuat naik gambar dan video bersama suami, Haris Ismail bersiar-siar di pulau peranginan ini.
Abdul Hamid berkata, pihaknya akan segera menyiasat gambar dan video yang dimuat naik di media sosial.
Terdahulu, pemilik dan pengurus majlis, Faiz Sabari bersama isterinya, Rozana Mumtaz Mohd. Ashraff serta pembantu peribadi Neelofa, Nadiah Khairuddin bersama seorang wanita yang didakwa merupakan peguam kepada Neelofa telah dipanggil ke Ibu Pejabat Polis Daerah Dang Wangi kira-kira pukul 11.40 pagi pada 30 Mac lalu. – K! ONLINE


Nadia Brian, suami sah cerai
Oleh NUR EMIRA SAIZALI dan SAIRUL ZAMRI MISRANI

5 April 2021, 5:39 pm
PETALING JAYA – Pergolakan rumah tangga pelakon Nadia Brian dan suami akhirnya menemui titik noktah apabila pasangan itu sah bercerai talak satu, kelmarin.
Pendedahan tersebut dibuat Nadia kepada Kosmo! Online sebentar tadi.
“Alhamdulillah. Semuanya okay je dan ya kami sudah bercerai.
“Apapun kena bertenang. Saya jenis bukan suka kecoh, tapi kalau orang tanya itulah jawapannya. Muizz sudah lafazkan cerai kelmarin tepat pukul 8.34 malam,” katanya.
Menurut Nadia atau nama sebenarnya Nadia Najwa Mohamed Rashidi, 31, perceraian tersebut dilafazkan di luar mahkamah seperti yang diminta bekas suaminya.
Nadia bagaimanapun tidak berkongsi lokasi lafaz cerai yang dilakukan Muizz.

Kosmo! pada 14 Disember lalu melaporkan Muizz sudah memfailkan perceraian terhadap Nadia di sebuah mahkamah namun masih belum dibicarakan berikutan penutupan mahkamah ekoran situasi semasa Covid-19.
Terdahulu, pelakon Aku Yang Kau Gelar Isteri itu sebelum ini mengakui rumah tangga yang dibina bersama suaminya pada 9 November tahun lalu sedang berantakan, namun enggan mengulas lanjut kerana bimbang akan mengeruhkan keadaan.
Spekulasi keretakan rumah tangga mereka timbul selepas Nadia sering berkongsi hantaran menerusi InstaStory yang memberi bayangan dirinya berstatus solo.
Pergolakan rumah tangga mereka semakin memuncak selepas Muizz yang juga seorang ahli perniagaan membuat pendedahan dalam Instagram pada 7 Oktober lalu bercerita tentang kecurangan Nadia bersama dua orang lelaki.
Rentetan daripada pendedahan tersebut, bermulalah perang media sosial pasangan yang dikatakan sudah tiga bulan tidak tinggal sebumbung itu. – K! ONLINE


1,070 kes baharu Covid-19
Oleh SITI A'ISYAH SUKAIMI

5 April 2021, 5:28 pm
PUTRAJAYA – Sebanyak 1,070 kes baharu dilaporkan hari ini menjadikan jumlah kes positif Covid-19 di Malaysia sebanyak 352,029 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Selangor kembali melaporkan kes tertinggi sebanyak 327 kes hari ini, diikuti oleh Sarawak (225 kes) dan Pulau Pinang (133 kes).
“Seterusnya, Kuala Lumpur (88 kes), Sabah (65 kes), Johor (55 kes), Pahang (37 kes), Kedah (34 kes), Kelantan (31 kes), Melaka (25 kes), Labuan (17 kes) dan Negeri Sembilan (12 kes).
“Negeri lain ialah Perak dan Putrajaya (masing-masing lapan kes), Terengganu (tiga kes) dan Perlis (dua kes),” katanya pada ciapan Twitter beliau di sini hari ini. -K!ONLINE


SUKE, jurutera, kontraktor tanda tangan komitmen KKP
Oleh NUR HUDA MUSA

5 April 2021, 5:56 pm
PETALING JAYA – Projek Lintasan Sungai Besi-Ulu Klang Sdn. Bhd. bersama jurutera perunding serta sembilan kontraktor yang terlibat dalam projek pembinaan Lebuh Raya Bertingkat Sungai Besi-Ulu Kelang (SUKE) telah menandatangani komitmen Keselamatan dan Kesihatan Pekerjaan (KKP) pagi tadi.
Majlis menandatangani komitmen itu dianjurkan oleh Jabatan Keselamatan dan Kesihatan Pekerjaan (JKKP) bersama Majlis Negara bagi Keselamatan dan Kesihatan Pekerjaan (MNKKP) bertujuan untuk mendapatkan komitmen dari semua pihak terlibat.
Menurut Ketua Pegawai Eksekutif Kumpulan Syarikat Prolintas, Datuk Mohammad Azlan Abdullah berkata, usaha itu antara lain memberikan lebih penekanan dalam aspek keselamatan dan kesihatan pekerjaan dalam pembinaan Lebuh Raya SUKE.
“Kami menyambut baik usaha pihak JKKP dan MNKKP dalam memperkuatkan komitmen kontraktor-kontraktor yang terlibat dengan projek SUKE.
“Sebagai pemaju dan pemegang konsesi lebuhraya SUKE, kami sentiasa menekankan soal keselamatan sejak hari pertama projek ini bermula,” katanya di sini hari ini.
Mohammad Azlan berkata, antara inisiatif yang telah dijalankan oleh SUKE secara konsisten adalah dengan mengingatkan kontraktor-kontraktor terlibat untuk mematuhi prosedur operasi standard (SOP), serta mengambil langkah-langkah bersesuaian di tapak pembinaan.

“Antaranya adalah dengan pelaksanaan sesi auditan keselamatan secara berkala, tool box atau taklimat keselamatan setiap hari sebelum memulakan tugas serta latihan penyelamat kecemasan bersama badan-badan keselamatan berkaitan.
“Dalam pada itu, pengaktifan pelan pengurusan trafik yang diluluskan oleh pihak berkaitan seperti Lembaga Lebuhraya Malaysia (LLM) dan pihak berkuasa tempatan juga diperolehi dan dilaksanakan demi keselamatan pengguna jalan raya,” ujarnya. – K! ONLINE


PKPD Kampung Juara, Pulau Tioman dan Rompin dilanjutkan
Oleh EDDY AQMAL MOHAMED HAMIDI

5 April 2021, 6:21 pm
PETALING JAYA – Kerajaan hari ini bersetuju untuk melanjutkan tempoh penguatkuasaan Perintah Kawalan Pergerakan Diperketatkan (PKPD) di Kampung Juara, Pulau Tioman dan Rompin, Pahang yang sepatutnya tamat esok kepada 20 April depan.
Menteri Kanan (Pertahanan), Datuk Seri Ismail Sabri Yaakob berkata, Kementerian Kesihatan (KKM) telah melaksanakan sebanyak 513 ujian saringan di lokaliti tersebut dan daripada jumlah itu sebanyak 53 kes positif Covid-19 telah direkodkan.
“KKM mengesahkan masih terdapat penularan jangkitan dalam kalangan penduduk di kampung tersebut dan sebanyak enam kes baharu positif Covid-19 telah direkodkan semalam.
“Setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat KKM, kerajaan bersetuju untuk melanjutkan PKPD di Kampung Juara, Pulau Tioman dan Rompin, Pahang bermula 7 April sehingga 20 April depan,” katanya menerusi satu kenyataan di sini hari ini.
Dalam pada itu, Ismail Sabri turut memaklumkan bahawa setakat semalam seramai 137 individu telah ditahan atas kesalahan ingkar prosedur operasi standard (SOP) dan daripada jumlah itu 114 telah dikompaun, 10 direman manakala 13 lagi dibenar jamin.
“Antara kesalahan ingkar SOP yang direkodkan adalah aktiviti pusat hiburan (71), rentas negeri atau daerah tanpa kebenaran (32), gagal merekod butiran diri di aplikasi MySejahtera (19), tiada penjarakan sosial (5) dan lain-lain (10),” jelas beliau.-K! ONLINE


Klasik, Nad Zainal namakan anak Budi Kalsom
Oleh SAIRUL ZAMRI MISRANI

5 April 2021, 4:58 pm
PETALING JAYA – Pelakon Nad Zainal memilih Budi Kalsom sebagai nama anak perempuannya yang baru dilahirkan pada 30 Mac lalu.
Menerusi perkongsian dalam Instagram, Nad atau nama sebenarnya Farah Nadia Zainal Abidin, 30, memuat naik nama tersebut dalam tulisan jawi sekali gus mendedahkan jantina bayinya kedua itu kepada umum.
“Semoga sentiasa indah pekerti, baik kejadiannya, lembut perwatakannya. Budi Kalsom nama diberi, selamat hadir dalam hidup kami,” tulisnya pada ruangan kapsyen.
Meninjau pada ruangan komen, rata-rata pengikut dan peminat memuji keindahan nama puteri sulung aktres kecil
molek itu.
“Klasik! Sedap nama dia. Selamat berpantang Puan Nad.
“Wow klasik dan unik nama anak. Tahniah dapat sepasang anak, moga Kalsom menjadi anak yang solehah,” tulis netizen.

Terdahulu, pelakon drama Takdir Yang Tertulis itu mendirikan rumah tangga bersama Muhammad Faliq Amirullah yang juga pengurus peribadinya 18 Disember 2015.
Hasil perkahwinan, pasangan itu dikurniakan sepasang cahaya mata, Fahad Ibrahim, 5, dan Budi Kalsom. – K! ONLINE


Sektor kesihatan dijangka fokus utama RMK-12
Oleh MOHD RIDZAUDDIN ROSLAN

5 April 2021, 4:59 pm
PETALING JAYA- Kerajaan dijangka mengutamakan sektor kesihatan dalam perbelanjaan Rancangan Malaysia ke-12 (RMK-12) dalam usaha memastikan Malaysia segera pulih daripada Covid-19.
Menteri di Jabatan Perdana Menteri (Ekonomi), Datuk Seri Mustapa Mohamed berkata, pihaknya menerima permintaan hampir RM900 bilion daripada kementerian dan kerajaan negeri setakat ini bagi perbelanjaan pembangunan selama lima tahun.
“Sebanyak RM69 bilion telah diperuntukkan tahun ini bagi perbelanjaan pembangunan dan merupakan antara yang tertinggi untuk perbelanjaan tahunan.
“Pun begitu, keutamaan kerajaan ketika ini ialah bagi mengekang Covid-19,” katanya pada sidang akhbar di Universiti Sunway di sini tadi.
Turut hadir Pengerusi Kumpulan Sunway, Tan Sri Dr. Jeffrey Cheah.
Katanya, banyak sumber disalurkan kepada sektor penjagaan kesihatan termasuk program vaksinasi yang melibatkan dana besar. -K! ONLINE.


APMM dan Pengawal Pantai Vietnam jalin kerjasama
Oleh TENGKU DANISH BAHRI TENGKU YUSOFF

5 April 2021, 6:15 pm
KUALA TERENGGANU – Jalinan kerjasama antara Maritim Malaysia (APMM) dan agensi maritim Vietnam yang cuba dirintis sejak empat tahun lalu dijangka bakal dimeterai tidak lama lagi.
Ketua Pengarah APMM, Laksamana Maritim Datuk Zubil Mat Som berkata, satu perjanjian persefahaman antara pihaknya dan Pengawal Pantai Vietnam tersebut akan ditandatangani sebaik draf tersebut diluluskan Jabatan Peguam Negara pada masa terdekat.
“Kerjasama itu melibatkan manfaat kepada agensi maritim seperti penguatkuasaan, operasi mencari dan menyelamat, perkongsian data dan latihan anggota.
“Kita juga percaya isu pencerobohan bot nelayan Vietnam (di perairan negara) juga boleh diselesaikan sekiranya perjanjian itu dimuktamadkan,” katanya pada sidang akhbar di Pejabat Maritim Terengganu di sini hari ini.
Zubil berkata, secara dasar semua terma dan syarat kerjasama ditetapkan APMM telah dipersetujui Pengawal Pantai Vietnam.
Begitupun, beliau menjelaskan beberapa klausa daripada agensi penguatkuasaan maritim negara jiran itu masih dalam pertimbangan Jabatan Peguam Negara berikutan pertindihan kepentingan. – K! ONLINE


20 maut nahas feri di Bangladesh
Oleh KOSMO!

5 April 2021, 3:53 pm
DHAKA, Bangladesh  – Sekurang-kurangnya 20 orang maut manakala beberapa puluh yang lain dikhuatiri  lemas di Bangladesh apabila sebuah feri bertembung dengan sebuah bot di Sungai Shitalakhsya  petang semalam.
Feri dua tingkat itu dilanggar sebuah kapal kargo dari arah belakang dan karam  di dalam Sungai Shitalakhsya, dekat ibu kota Bangladesh, Dhaka, demikian menurut  pegawai tempatan,  Mobarak Hossain.
Sekurang-kurangnya 15 mayat telah ditemui, menjadikan  jumlah kematian akibat nahas itu meningkat kepada 20 orang.
“Kami telah menemui 15 mayat lagi selepas  feri yang karam ditarik keluar ke tebing sungai. Angka kematian kini adalah 20 orang,” kata pentadbir bandar Narayanganj,  Shukla Sarker kepada AFP.
Kemalangan berlaku sekitar pukul 6 petang(waktu tempatan), tidak lama selepas feri itu meninggalkan Narayanganj menuju ke daerah berdekatan,  Munshiganj dalam perjalanan yang mengambil masa sekitar 45 minit.
Feri itu dipenuhi penumpang yang bergegas meninggalkan kawasan industri selepas kerajaan Bangladesh mengesahkan perintah berkurung di seluruh negara selama tujuh hari mulai hari ini dalam usaha untuk mengawal peningkatan kes Covid-19.

Sepanjang tujuh hari perintah berkurung berjalan, semua perkhidmatan pengangkutan domestik termasuk penerbangan akan ditangguhkan dengan pusat beli-belah dan kedai ditutup.
Bank pula hanya dibenarkan dibuka  selama 2  setengah jam pada hari bekerja sementara perniagaan sektor awam dan swasta dibenarkan beroperasi dengan jumlah pekerja paling minimum di pejabat. – Agensi


Belajar di sekolah lagi seronok
Oleh ZAKI SALLEH

5 April 2021, 3:42 pm
IPOH – Perasaan gembira untuk berjumpa rakan-rakan setelah lama terperap di rumah tidak dapat disembunyikan para pelajar Sekolah Menengah Kebangsaan (SMK) Anderson di sini yang memulakan sesi persekolahan hari ini.
Rata-rata mereka memberitahu teruja untuk ke sekolah dan menyarung pakaian seragam berbanding mengikuti sesi pembelajaran atas talian.
Pelajar tingkatan empat, Sanat Mifzal Shaharuddin, 16, berkata, pembelajaran secara bersemuka lebih berkesan kerana dapat memberikan tumpuan selain mudah bertanya guru.
Katanya, dia tidak bimbang ke sekolah kerana penjarakan fizikal dan prosedur operasi standard (SOP) dijaga ketika bersama rakan-rakan.
“Saya sangat gembira kembali belajar di dalam kelas setelah lama mengikuti Pengajaran dan Pembelajaran Di Rumah (PdPR) disebabkan pandemik Covid19.
“Memang lega betul rasa apabila dapat belajar semula di sekolah dan kini fokus untuk beri tumpuan pada persediaan peperiksaan Sijil Pelajaran Malaysia (SPM),” katanya.

Bagi pelajar tingkatan satu, Muhammad Sufi Afizuddin Anuar, 13, pula berkata, dia tidak sabar untuk berjumpa dengan rakan-rakan baharu selain rakan sedia ada.
“Seronok sangat sebab sudah berbulan-bulan tunggu untuk masuk ke sekolah menengah, dapatlah belajar dan berjumpa dengan rakan baharu.
“Suasana di alam sekolah menengah pasti berbeza dengan sekolah rendah, jadi saya juga ingin belajar subjek-subjek baharu,” ujarnya. – K! ONLINE.


ECRL 3.0 telah belanja kos RM50 bilion
Oleh MOHD. HUSNI MOHD. NOOR

5 April 2021, 3:58 pm
PUTRAJAYA – Kementerian Pengangkutan (MOT) memaklumkan kos bagi Projek Laluan Rel Pantai Timur (ECRL) 3.0 adalah RM50 bilion, lebih menjimatkan berbanding kos ditetapkan ECRL 2.0.
Projek itu kini lebih menjimatkan dari segi perbelanjaan infrastruktur kerana ia melaksanakan dua projek rel pada satu harga.
Menteri Pengangkutan, Datuk Seri Wee Ka Siong berkata, kerajaan mengubah semula jajaran Seksyen C ECRL 3.0 ke Jajaran Utara seperti yang dicadangkan pada tahun 2016 hingga 2017.
Beliau berkata, jajaran itu membabitkan laluan dari Mentakab, Pahang ke Pelabuhan Klang, Selangor yang dianggarkan menelan belanja sebanyak RM50 bilion yang mana kosnya lebih rendah kos ECRL 2.0.
“Kami mendapati jajaran utara akan meningkatkan kebolehmampuan projek ECRL seterusnya memberi lebih manfaat kepada ekonomi, alam sekitar dan sosial.
“Projek ECRL 3.0 juga akan melibatkan infrastruktur projek Serendah Bypass sebagai sebahagian daripada jajaran dan skop projek untuk menarik lebih muatan kargo,” katanya pada sidang akhbar mengenai jajaran baharu ECRL 3.0 di sini hari ini.

Katanya, kementerian mencadangkan jajaran ECRL di antara Serendah dan Pelabuhan Klang kini merangkumi dua jenis landasan iaitu landasan tolok standard (1.435 meter) untuk ECRL dan landasan tolok meter (1 meter) untuk Keretapi Tanah Melayu Berhad (KTMB). -K! ONLINE


6 utas jam tangan Omega dibeli tunai RM142,410
Oleh NUZULSHAM SHAMSUDDIN

5 April 2021, 4:41 pm
KUALA LUMPUR – Mahkamah Tinggi di sini hari ini diberitahu sebanyak enam utas jam tangan berjenama Omega pelbagai model berharga antara RM20,000 hingga RM40,000 telah dibeli oleh seorang individu di sebuah butik jam tangan mewah di Pavillion Kuala Lumpur pada Mei 2018.
Perunding Jualan Chua Sook Shin, 29, yang bekerja di sebuah butik jam tangan mewah dalam pusat beli belah itu berkata, keenam-enam utas jam tangan tersebut dibayar secara tunai yang kesemuanya berjumlah RM142,410.
“Pada 3 Mei 2018, saya bertugas dari pukul 10 pagi hingga 10 malam. Selain saya, turut bertugas pada hari itu adalah rakan sekerja saya bernama Jowy. Pada pukul 12 tengahari empat orang pelanggan lelaki telah masuk ke dalam kedai dan bertanyakan tentang beberapa jenis jam tangan jenama Omega.
“Saya kemudian telah membantu Jowy untuk melayan keempat-empat orang lelaki tersebut dan selepas diterangkan oleh Jowy, mereka (empat lelaki) memilih enam utas jam tangan tersebut,” katanya.
Saksi pendakwaan kelima itu berkata demikian ketika membaca pernyataan saksi pada perbicaraan kes pecah amanah RM50.4 juta Ketua Pengarah Organisasi Perisikan Luar Malaysia (MEIO), Datuk Hasanah Abdul Hamid.
Menurut saksi itu, model-model jam tangan yang dibeli itu ialah Omega Seamaster Aqua Terra, Omega Seamaster Diver 300, Omega Speedmaster Moonwatch dan Omega Constellation Ladies.

Kata saksi itu lagi, selepas lelaki tersebut membuat pembayaran RM142,410, dia kemudian telah mengeluarkan satu borang yang dikenali sebagai ‘customer relationship management form’ yang bertujuan untuk menyimpan data pelanggan selain turut mengeluarkan enam invois bagi pembelian jam tersebut.
“Saya tidak boleh camkan keempat-empat orang yang datang membeli jam itu kerana perkara ini sudah lama berlaku,” katanya.
Saksi itu memberitahu bagaimanapun pada bulan November 2018, seorang pegawai daripada Suruhanjaya Pencegahan Rasuah Malaysia (SPRM) telah datang ke kedai jam tangan tersebut dan bertanyakan butiran pembelian keenam-enam utas jam tangan tersebut.
Sementara itu, ketika disoal balas oleh peguam Muhammad Ashraff Mohd. Diah, apakah prosedur biasa apabila seorang pelanggan datang untuk membeli jam, saksi itu mengatakan mereka perlu masuk dan tunggu.
“Pelanggan itu mention (memaklumkan) nak cari jam untuk dia, `boss’ dan seorang rakan,” katanya yang merujuk pada kes ini. – K! ONLINE


Dipenjara seminggu, denda RM11,500 rasuah polis
Oleh MOHD AZLI ADLAN

5 April 2021, 4:12 pm
KUALA TERENGGANU – Padah memberi sogokan kepada anggota polis, seorang lelaki dijatuhi hukuman penjara tujuh hari dan denda RM11,500 oleh Mahkamah Sesyen di sini hari ini.
Hakim Dazuki Ali menjatuhkan hukuman demikian terhadap tertuduh, Mohd. Iskandar Mohd. Zain, 41, dari Santong, Paka, Dungun mengaku bersalah selepas pertuduhan dibacakan.
Beliau juga memerintahkan hukuman penjara tambahan sebanyak enam bulan terhadap Mohd. Iskandar jika gagal membayar denda.
Berdasarkan pertuduhan, Mohd. Iskandar didakwa memberi suapan berupa wang tunai berjumlah RM2,300 kepada seorang anggota polis yang bertugas di bilik Timbalan Ketua Polis Balai Paka pada 21 Februari lalu.
Perbuatan tersebut didakwa dilakukan tertuduh sebagai dorongan untuk tidak diambil tindakan atas dakwaan kesalahan dadah mengikut Seksyen 15 (1) (a) Akta Dadah Berbahaya 1952.
Dia didakwa mengikut Seksyen 17 (b) Akta Suruhanjaya Pencegahan Rasuah Malaysia (SPRM) 2009 yang memperuntukkan hukuman penjara maksimum 20 tahun dan denda minimum lima kali ganda nilai suapan atau RM10,000 mengikut mana yang lebih tinggi.

Pendakwaan dikendalikan Timbalan Pendakwa Raya SPRM, Farah Yasmin Salleh. – K! ONLINE


Notifikasi janji temu fasa dua bermula hari ini
Oleh KOSMO!

5 April 2021, 3:38 pm
Oleh PETAH WAZZAN ISKANDAR
PUTRAJAYA – Janji temu bagi fasa kedua Program Imunisasi Covid-19 Kebangsaan (PICK) akan dihantar bermula hari ini melalui aplikasi My Sejahtera.
Menteri Sains Teknologi dan Inovasi, Khairy Jamaluddin Abu Bakar berkata, pihaknya akan menghantar notifikasi janji temu 14 hari sebelum tarikh yang ditetapkan.
“Dua peringatan itu akan dihantar melalui sistem pesanan ringkas (SMS) dan panggilan. Saya ingin ingatkan kehadiran adalah wajib kerana kerajaan sudah merancang dengan rapi proses penghantaran vaksin di lokasi yang ditentukan mengikut jumlah penerima vaksin.
“Saya berharap orang ramai yang sudah bersetuju untuk hadir mengikut masa dan lokasi yang ditetapkan,” katanya dalam sidang akhbar mengenai perkembangan PICK bersama Menteri Kesihatan, Datuk Seri Dr. Adham Baba di sini hari ini.
Khairy Jamaluddin berkata, apabila menerima notifikasi janji temu 14 hari sebelum tarikh yang ditetapkan, orang ramai diberi pilihan bersetuju atau tidak untuk hadir. – K! ONLINE.


SJR diperketatkan, elak individu rentas negeri sambut Ramadan
Oleh DIYANATUL ATIQAH ZAKARYA

5 April 2021, 4:08 pm
MELAKA – Polis Diraja Malaysia (PDRM) akan memperketatkan lagi pemeriksaan di setiap sekatan jalan raya (SJR) bagi memastikan tiada individu yang mengambil kesempatan merentas negeri untuk pulang ke kampung halaman bagi menyambut hari pertama Ramadan.
Pengarah Jabatan Pencegahan Jenayah Dan Keselamatan Komuniti Bukit Aman, Datuk Zainal Abidin Kasim berkata, pihaknya tidak akan berkompromi dengan individu yang didapati cuba untuk merentas negeri bagi tujuan itu dan tindakan undang-undang akan dikenakan tanpa budi bicara.
“Seperti sedia maklum, kebiasaannya umat Islam akan pulang ke kampung halaman untuk meraikan hari pertama Ramadan.
“Saya pasti akan ada individu akan mencuba nasib untuk merentas negeri dengan pelbagai cara dan sekiranya kita dapat kesan individu tersebut, PDRM tidak akan berkompromi,”katanya selepas perasmian Program STSP di Ibu Pejabat Polis Kontinjen (IPK) Melaka, Bukit Beruang, di sini, hari ini.
Mengulas lanjut, Zainal berkata, setakat ini sebanyak 35 SJR dilaksanakan di seluruh pintu masuk dan keluar serta sempadan negeri dan jumlah itu akan ditingkatkan sekiranya jumlah kes harian Covid-19 meningkat. K! ONLINE.


APMM bakal terima kapal canggih kawal perairan negara
Oleh TENGKU DANISH BAHRI TENGKU YUSOFF

5 April 2021, 4:51 pm
KUALA TERENGGANU – Maritim Malaysia (APMM) bakal dilengkapi kapal pelbagai guna yang dilengkapi teknologi serba canggih bagi mengawal perairan negara.
Ketua Pengarah APMM, Laksamana Maritim Datuk Zubil Mat Som berkata, kapal pelbagai guna tersebut mempunyai sistem dron moden dan empat bot pemintas.
“Kapal pelbagai guna tersebut merupakan aset bernilai APMM yang akan ditugaskan berada di perairan negara bagi meningkatkan kawalan keselamatan maritim dan pencerobohan.
“Peruntukan sebanyak RM280 juta telah diluluskan bagi membina aset tersebut yang kini dalam peringkat awal reka bentuk,” katanya pada sidang akhbar di Pejabat Maritim Kuala Terengganu di sini hari ini.
Dalam perkembangan sama, beliau memberitahu APMM memperoleh tiga lagi kapal peronda baharu termasuk satu yang sudah bersedia untuk diserahkan.
“Kapal peronda persisiran pantai dengan panjang 53 meter tersebut berupaya berada di tengah laut selama 28 hari dan akan digunakan secara bergilir-gilir,” katanya. – K! ONLINE


Warga emas maut, terbabas langgar babi hutan
Oleh MASTURAH SURADI

5 April 2021, 3:11 pm
KOTA TINGGI – Seorang warga emas maut selepas kereta Perodua Alza dipandu terbabas ke dalam gaung akibat melanggar babi hutan di kilometer 34 Jalan Lok Heng – Mawai pagi hari ini.
Ketua Polis Daerah Kota Tinggi, Superintendan Hussin Zamora berkata, kejadian berlaku pada pukul 7.10 pagi.
Katanya, mangsa yang maut dikenali sebagai Suhaimi Bahudin, 60, meninggal dunia di lokasi kejadian selepas tercampak keluar dari kenderaannya.
“Kemalangan dipercayai berlaku apabila mangsa dari arah Aping Barat menghala ke Mawai gagal mengawal kenderaan dipandu setelah terlanggar khinzir hutan yang melintas secara tiba-tiba.
“Mangsa yang mengalami kecederaan parah di bahagian kepala dan telah meninggal dunia di tempat kejadian,”katanya dalam satu kenyataan hari ini.
Mayat mangsa dibawa ke Hospital Kota Tinggi untuk bedah siasat dan kes disiasat di bawah Seksyen 41(1) Akta Pengangkutan Jalan 1987.-K! ONLINE


3,558 dos vaksin Covid-19 rosak dipulangkan
Oleh KOSMO!

5 April 2021, 4:18 pm
Oleh PETAH WAZZAN ISKANDAR
PUTRAJAYA – Kerajaan memulangkan semula 593 bebuli vaksin Covid-19 jenis Pfizer-BioNTech selepas ia mengalami kerosakan sebelum dapat digunakan.
Menteri Sains, Teknologi dan Inovasi, Khairy Jamaluddin Abu Bakar berkata, 585 bebuli vaksin ditolak kerana masalah penyimpanan sewaktu penghantaran ke negara ini.
“Bakinya iaitu lapan bebuli pula tidak dapat digunakan kerana masalah penyimpanan suhu dalam negara.
“Secara keseluruhan, 593 bebuli vaksin Covid-19 jenis Pfizer-BioNTech bersamaan 3,558 dos ditolak dan tidak dapat digunakan,” katanya dalam sidang akhbar mengenai perkembangan PICK bersama Menteri Kesihatan, Datuk Seri Dr. Adham Baba di sini hari ini. – K! ONLINE.


Gaji minimum dipersetujui antara graduan, majikan
Oleh ISKANDAR SHAH MOHAMED

5 April 2021, 2:39 pm
SHAH ALAM – Tawaran gaji minimum kepada graduan dipersetujui antara golongan itu dengan majikan dan tidak sesekali melibatkan pendirian kerajaan.
Menteri Sumber Manusia, Datuk Seri M. Saravanan menegaskan semua majikan masih tertakluk kepada penguatkuasaan Akta Kerja 1955 (Akta 265) dan tiada kelonggaran diberikan ketika musim pandemik Covid-19.
“Namun, ada majikan yang menawarkan kerja dengan gaji sedia ada daripada menjadi penganggur.
“Ia bukan pendirian kerajaan namun persetujuan antara majikan dengan graduan yang sanggup menerima bayaran gaji rendah,” katanya pada sidang akhbar selepas merasmikan program Malaysia Prihatin dan penyerahan Geran Pembangunan Kesatuan Sekerja (GPKS) Zon Tengah di sini, hari ini.
Mengulas lanjut, Saravanan berkata, ada graduan berkemungkinan memperoleh gaji harian pada tempoh masa tertentu atau secara separuh masa.
“Selain itu, ada majikan tidak memerlukan pekerja sepenuh masa dan mereka akan membayar gaji mengikut waktu bekerja,” ujarnya. -K! ONLINE


SPRM lumpuhkan sindiket kartel projek bernilai RM3.8 bilion
Oleh NOR IDAYU BOSRO

5 April 2021, 12:33 pm
PUTRAJAYA – Suruhanjaya Pencegahan Rasuah Malaysia (SPRM) berjaya melumpuhkan satu sindiket kartel projek dengan penahanan tujuh orang termasuk seorang ketua sindiket berusia 47 tahun lewat tengah malam semalam.
Sumber berkata, sindiket kartel projek itu telah memonopoli 345 tender daripada beberapa kementerian dan agensi kerajaan di seluruh negara membabitkan nilai projek RM3.8 bilion. Sindiket itu telah beroperasi sejak tahun 2014 hingga sekarang.
Menurut sumber, ketua sindiket itu mengawal lebih 150 buah syarikat yang digunakan untuk memasuki tender atau sebut harga di kementerian dan agensi yang terlibat.
“Suspek dikatakan mewujudkan 150 syarikat berbeza dengan menggajikan ‘individu-individu’ sebagai pengarah syarikat yang mana sebenarnya dimiliki suspek sendiri.
“Tumpuan sindiket ialah terhadap projek penyelenggaraan fasiliti dan projek-projek pembangunan,” katanya.
Menurut sumber, sindiket itu dipercayai mendapat kerjasama ‘orang dalam’ untuk memastikan syarikat-syarikat di bawah kawalan beliau dibenarkan masuk tender dan memastikan salah satu daripadanya berjaya.

Katanya, modus operandi kartel ialah membayar rasuah kepada orang dalam untuk mendapat maklumat berhubung spesifikasi, harga siling, harga jabatan, jumlah penyertaan, kelayakan syarikat dan masa sesuai untuk menghantar borang tender.
Kesemua suspek dibawa ke Mahkamah Majistret Putrajaya di sini hari ini bagi mendapatkan perintah tahanan reman.
Sementara itu, Ketua Pesuruhjaya SPRM, Datuk Seri Azam Baki, mengesahkan tangkapan dan tidak menolak lebih banyak tangkapan akan dilakukan dalam masa terdekat.
Kes disiasat di bawah seksyen 17 dan 18 Akta SPRM. – K! ONLINE.


Tak pernah minta apa-apa, Nadzmi hadiahkan Ardell Toyota Alphard
Oleh SAIRUL ZAMRI MISRANI

5 April 2021, 1:17 pm
PETALING JAYA – Bersempena sambutan ulang tahun isteri kesayangan, pelakon Nadzmi Adhwa membuat kejutan dengan menghadiahkan Ardell Aryana sebuah kereta mewah berjenama Toyota Alphard.
Menerusi hantaran dalam Instagram, Nadzmi atau nama sebenarnya Nadzmi Adhwa Nor Adzmi, 29, menyatakan isterinya tidak pernah meminta diberikan hadiah atau apa-apa barangan mewah sebelum ini.
“Dia tak pernah sekali pun minta apa-apa daripada saya selama ini. Susah senang saya dia selalu ada.
“Dialah pembakar semangat saya. Awak tak pernah mintak saya apa-apa. Awak hanya suka kedai dua ringgit je. Saya nak kena bagi sesuatu dekat awak. Saya tak tahu awak suka atau tidak.
“Maaf sebab sambut ulang tahun awak awal sebab selalunya mesti kantoi kalau saya buat pada 13 April,” tulisnya.
Meninjau pada ruangan komen, rata-rata pengikut turut mendoakan kebahagiaan pasangan selebriti itu.

Terdahulu, Nadzmi dan Ardell mendirikan rumah tangga pada 1 September 2019.
Hasil perkahwinan, mereka dikurniakan seorang cahaya mata perempuan, Arwa Malaikha Urwa yang dilahirkan pada 5 Jun 2020. – K! ONLINE


Dipenjara lima tahun akibat bakar dapur rumah bapa
Oleh MUHAMMAD AYMAN GHAFFA

5 April 2021, 12:54 pm
KOTA BHARU – Tindakan seorang penganggur yang membakar dapur rumah bapanya selepas berang dengan perbuatan adik menjual motosikal milik keluarga membawa padah apabila dia dihukum penjara lima tahun oleh Mahkamah Sesyen di sini hari ini.
Tertuduh, Mohd. Fauzie Abdullah, 33, dijatuhi hukuman itu selepas pertuduhan terhadapnya dibacakan oleh jurubahasa di hadapan Hakim Ahmad Bazli Bahruddin.
Mengikut pertuduhan, tertuduh didakwa telah melakukan khianat dengan membakar bahagian dapur rumah bapanya, Abdullah Hamat, 68, sehingga menyebabkan kerosakan kepada pakaian dan barangan dapur di dalam rumah itu.
Mohd. Fauzie melakukan kesalahan itu di sebuah rumah tanpa nombor di Kampung Pemberian, Kuala Krai kira-kira pukul 1 pagi pada 24 Mac lalu.
Tertuduh didakwa mengikut Seksyen 435 Kanun Keseksaan yang memperuntukkan hukuman penjara sehingga 14 tahun dan denda jika sabit kesalahan.
Pendakwaan dikendalikan oleh Timbalan Pendakwa Raya, Sharifah Amirda Shasha Amer Sharifuddin manakala tertuduh tidak diwakili peguam.

Berdasarkan fakta kes, tertuduh yang merupakan penagih dadah bertindak membakar dapur rumah itu selepas bergaduh dengan adiknya yang telah menjual motosikal milik keluarga.
Mahkamah menjatuhkan hukuman penjara lima tahun bermula 29 Mac lalu.
Tertuduh ditempatkan di Penjara Pengkalan Chepa di sini sepanjang tempoh hukuman. – K! ONLINE


TNB luaskan capaian internet jalur lebar di Melaka
Oleh NUR HUDA MUSA

5 April 2021, 2:25 pm
PETALING JAYA – Tenaga Nasional Berhad (TNB) menerusi syarikat subsidiari milik penuhnya Allo Technology Sdn. Bhd. (Allo) berjaya melengkapkan pembinaan infrastruktur gentian optik yang mampu menghubungkan lebih 17,000 kediaman di negeri Melaka bagi menyokong Pelan Jalinan Digital Negara (Jendela).
Pengerusi TNB, Datuk Seri Mahdzir Khalid berkata, dengan tersedianya infrastruktur gentian optik ini, Allo sebagai penyedia akses terbuka berjaya meluaskan potensi capaian internet jalur lebar berkelajuan (HSBB) sehingga 1Gbps di Melaka yang kini disediakan oleh pembekal perkhidmatan runcit (RSP) Maxis, Astro, Digi dan Celcom.
“Penyediaan infrastuktur HSBB ini secara tidak langsung menggambarkan sokongan TNB dalam merapatkan jurang digital di kawasan bandar dan luar bandar di negara ini.
“Justeru melalui Allo, TNB menawarkan perkhidmatan segmen ini dalam bentuk yang lebih pantas, lagi diyakini,” katanya ketika merasmikan rangkaian infrastruktur jalur lebar peringkat negeri Melaka hari ini.
Turut hadir, Ketua Menteri Melaka, Datuk Seri Utama Dr. Sulaiman Md. Ali dan Ketua Pegawai Eksekutif TNB, Datuk Ir. Baharin Din.
Mahdzir berkata, terbaharu, kawasan yang mendapat faedah infrastruktur tersebut ialah Alor Gajah (8,500 kediaman), Malim Jaya (4,400), Ayer Keroh (500) dan sekitar Jasin (2,500).

“Kejayaan itu adalah susulan projek rintis HSBB yang siap dalam tempoh kurang dari tiga bulan bermula Januari 2019 yang menghubungkan 1,100 kediaman di Taman Maju, Taman Merbau Perdana dan Felda Kemendor.
“Kemudahan infrastruktur gentian optik ini membuka peluang kepada lebih ramai penduduk Melaka untuk mendapat akses kepada internet jalur lebar pada harga yang berpatutan, seterusnya capaian kepada pelbagai sumber maklumat selain pendidikan dalam talian,” ujarnya. – K! ONLINE


KDNKA teliti perincian tugas baharu AKSEM
Oleh ROHANA MOHD. NAWI

5 April 2021, 3:03 pm
KOTA BHARU – Jabatan Keselamatan Dalam Negeri dan Ketenteraman Awam (KDNKA) sedang meneliti perincian baharu tugasan anggota Agensi Kawalan Sempadan Malaysia (AKSEM).
Pengarahnya, Datuk Seri Abd.Rahim Jaafar berkata, penugasan baharu itu akan dilakukan selepas menerima arahan daripada Kementerian Dalam Negeri berikutan agensi tersebut mempunya tugasan sama seperti Pasukan Gerakan (PGA).
Katanya, tugasan baharu anggota AKSEM akan diperincikan seiring dengan PGA terutamanya dalam usaha untuk memperkukuhkan penstrukturan kedua-dua agensi yang mengawal sempadan itu.
“Kita akan lihat aspek keanggotaan dalam PGA dikekalkan atau ditukarkan. Ini kerana, PGA dan AKSEM sudah berada di bawah kementerian yang sama.
“Bagi saya, kita perlukan angin perubahan baharu dengan menukar keanggotaan terutamanya dalam aspek tugasan yang akan dilakukan oleh AKSEM,” katanya selepas Majlis perasmian PGA Batalion 8 di Pengkalan Chepa di sini hari ini. – K! ONLINE.


Rawat penyakit dengan kentut di muka
Oleh KOSMO!

5 April 2021, 2:28 pm
CAPE TOWN – Seorang paderi di Afrika Selatan mendakwa mampu menyembuhkan pelbagai jenis penyakit dengan hanya berkentut di hadapan muka pesakit yang datang menemuinya, lapor Suara.com, hari ini.
Christ Penelope dari Bandar Siyandani, Limpopo berkata,  dia bukan sekadar kentut di hadapan pesakit tetapi memberikan mereka kesembuhan.
“Saya sembuhkan mereka, bukan hanya kentut semata-mata,” tegas Penelope.
Bagaimanapun, kaedah Penelope mendapat bantahan beberapa paderi lain yang beranggapan perbuatan lelaki itu mencemarkan nama gereja.
“Gereja adalah tempat yang suci. Perbuatan ini bertentangan dengan kepercayaan agama kami,” ujar salah seorang paderi di gereja SevenFold Holy Spirit.
Meskipun kaedahnya lelaki ini luar kebiasaan namun ramai penduduk tempatan yang mempercayainya malah sanggup beratur lama menunggu giliran.

Ada yang sanggup menunggu dua bulan dalam senarai berjumpa Penelope semata-mata mahu mendapatkan rawatan kentut yang disediakannya. – Agensi


Kes kecurian kenderaan menurun 37 peratus tahun lalu
5 April 2021, 2:46 pm
KUALA LUMPUR – Pelaksanaan Perintah Kawalan Pergerakan (PKP) dan penularan wabak Covid-19 dikesan antara faktor yang mendorong penurunan kes kecurian kenderaan di negara ini pada tahun lalu.
Berdasarkan statistik yang dikeluarkan Vehicle Theft Reduction Council of Malaysia (VTREC), berlaku penurunan sebanyak 4,275 kes atau bersamaan 37 peratus berkenan kehilangan kenderaan bagi tahun 2019 (11,675 buah) dan 2020 (7,400 buah)
Ko-ordinator VTREC, Mas Tina Abd. Hamid berkata, daripada keseluruhan jumlah kenderaan yang dilaporkan hilang pada tahun lalu, Proton Wira merekodkan jumlah kenderaan paling tinggi yang menjadi sasaran kecurian iaitu sebanyak 353 buah.
“Ia diikuti dengan kereta jenis Proton Iswara dan Toyota Hilux masing-masing sebanyak 273 dan 209 buah.
“Selain daripada kenderaan tersebut, kereta lain yang turut menjadi sasaran adalah Perodua Kancil (114 buah), Perodua Myvi (131), Proton Saga (110), Proton Waja (104), Honda Civic (85), Honda City (75) dan Toyota Velfire (60),” ujarnya ketika membentangkan statistik tersebut.
Terdahulu, pelancaran Kempen Kesedaran Awam Kecurian Kenderaan melibatkan Polis Diraja Malaysia (PDRM) -VTREC telah berlangsung di Tournament Players Club (TPC), Bukit Kiara di sini hari ini.

Turut hadir, Timbalan Pengarah (Risikan/Operasi) Jabatan Siasatan Jenayah (JSJ) Bukit Aman, Datuk Dev Kumar.
Jelasnya, Negeri Selangor mencatatkan jumlah kehilangan kenderaan paling tinggi pada tahun lalu iaitu sebanyak 2,332 buah kenderaan, diikuti Kuala Lumpur (1,572 buah), Johor (1,006 buah), Kedah (495 buah) dan Sarawak (454 buah).
“Semakan kita mendapati, purata sejumlah 32 buah kenderaan telah dilaporkan dicuri setiap hari pada tahun 2019 dan menurun kepada 20 buah kenderaan pada tahun lalu.
“Kita percaya penurunan ini mempunyai kaitan dengan pelaksanaan PKP di negara ini dan juga kesan penguatkuasaan yang dijalankan secara berterusan oleh pihak berkuasa,” ujarnya. – K! ONLINE


287,737 individu lengkap dua dos Covid-19
Oleh NUR HUDA MUSA

5 April 2021, 2:42 pm
PETALING JAYA – Seramai 287, 737 individu dalam kumpulan fasa pertama Program Imunisasi Covid-19 Kebangsaan telah melengkapkan dua dos suntikan vaksin setakat semalam.
Menteri Kesihatan, Datuk Seri Dr. Adham Baba menerusi infografik yang dikongsi di laman Twitternya berkata, bagi tempoh sama, seramai 514,036 individu telah menerima dos pertama, menjadikan jumlah keseluruhan pemberian dos pertama dan kedua vaksin Covid-19 di negara kini berjumlah 801,773.
“Selangor kekal sebagai negeri tertinggi menerima suntikan dos pertama vaksin iaitu sebanyak 71,405 diikuti Sarawak (53,598) dan Perak (50,378).
“Sementara itu, Selangor turut mencatatkan jumlah individu paling tamai telah melengkapkan kedua-dua dos suntikan vaksin Covid-19 iaitu 35,255 diikuti Perak (30,793),” katanya di sini hari ini.
Dalam pada itu, Dr. Adham berkata, jumlah pendaftaran untuk Program Imunisasi Covid-19 Kebangsaan kini mencatatkan seramai 7,906,913 atau 32.6 peratus dengan Selangor kekal merekodkan angka tertinggi sebanyak 2,155,809 pendaftaran. – K! ONLINE


MAFI sasar 500 kontrak perniagaan RM60 juta
Oleh SUBKHI SUDARJI

5 April 2021, 2:34 pm
PUTRAJAYA – Kementerian Pertanian dan Industri Makanan (MAFI) menyasarkan penawaran 500 contract growers kepada graduan untuk mengikat kontrak ladang dengan lapan anchor companies yang terlibat dengan nilai perniagaan RM60 juta setahun.
Menterinya, Datuk Seri Ronald Kiandee berkata, usaha yang dijalankan Jabatan Pertanian itu dijangka dapat memberi manfaat peluang pekerjaan kepada lebih 1,000 orang pada tahun ini.
Beliau berkata, masalah berkaitan kekurangan tanah dan sumber tenaga kerja juga dapat diatasi secara tidak langsung melalui kontrak ladang yang dibangunkan dengan perkongsian teknologi tanaman terbaik.
Menurutnya, program itu memberi kelebihan antaranya meningkatkan produktiviti ladang, jaminan bekalan dan produk berkualiti tinggi memandangkan ia memiliki Skim Amalan Pertanian Baik Malaysia (myGAP).
“Sebagai contoh, Jabatan Pertanian berjaya membantu 53 orang contract growers tanaman tembikai di Kelantan yang telah menandatangani perjanjian ke hadapan dengan Syarikat Beho Supply Sdn. Bhd. dalam pengeluaran tembikai untuk pasaran tempatan dan luar negara.
“Contract growers berjaya menikmati kenaikan harga ladang daripada 40 sen kepada 80 sen yang mencecah RM1.80 sekilo mengikut gred dan lokasi pengambilan hasil dengan nilai perniagaan bagi kontrak ladang tersebut bernilai RM3 juta semusim,” katanya.

Beliau berkata demikian ketika merasmikan Program Business Talk: Selangkah ke Industri Pertanian di kementerinnya di sini hari ini.
Ronald berkata, program kontrak ladang merupakan antara usaha Jabatan Pertanian membantu mereka yang terjejas dalam mendepani cabaran pandemik Covid-19.
Beliau berkata, pada tahun 2013, eksport buah-buahan negara adalah RM675 juta manakala pada 2018 telah meningkat hampir dua kali ganda iaitu RM1.3 bilion.
“Perjanjian yang akan dimeterai melalui program kontrak ladang mampu menjamin pasaran hasil segar atau produk makanan yang dikeluarkan sama ada bagi pasaran domestik mahupun antarabangsa berdasarkan harga yang dipersetujui bersama.
“Saya yakin melalui pendekatan kerjasama strategik ini semua pemain industri berkaitan kita mampu mengeluarkan bekalan yang mencukupi, berkualiti dan selamat digunakan,” ujarnya


Kedah bangkit kalahkan Selangor
Oleh MUHAMMAD ZUHAILY BADLISHAH

6 April 2021, 11:25 pm
PETALING JAYA – Kedah Darul Aman (KDA) FC mempamerkan kebangkitan dramatik dengan dua gol pantas dalam tempoh enam minit untuk menewaskan Selangor 2-1 pada aksi Liga Super di Stadium Majlis Bandaraya Petaling Jaya (MBPJ) sebentar tadi.
Ia adalah kemenangan keempat berturut-turut buat skuad Helang Merah itu yang masih belum kalah dalam enam perlawanan sejak tewas 0-2 kepada juara bertahan, Johor Darul Ta’zim (JDT) sewaktu aksi pembuka tirai pada 5 Mac lalu.
Kejayaan itu sememangnya amat berharga buat Kedah untuk mengukuhkan kedudukan tempat kedua dan kini ketinggalan satu mata di belakang pendahulu liga, JDT yang menewaskan Sabah 4-1 di Stadium Likas, Kota Kinabalu.
Dalam aksi di MBPJ tadi, Kedah terlebih dahulu ketinggalan satu gol kepada Selangor hasil jaringan daripada Oliver Buff menerusi gerakan cantik satu dua antara pemain tengah itu dengan Ahmad Danial Ahmad Asri pada minit ke-33.
Bagaimanapun, Gergasi Merah harus menyalahkan diri sendiri kerana gagal memanfaatkan deretan peluang untuk terus menghukum skuad bimbingan Aidil Sharin Sahak itu dalam perlawanan tersebut.
Sebaliknya, percaturan berani Aidil mengeluarkan dua tonggak bahagian tengah, Baddrol Bakhtiar dan Rabih Ataya membuahkan hasil apabila skuad Helang Merah berjaya bangkit meledak dua gol dalam tempoh enam minit.

Gol pertama naib juara Liga Super musim lalu itu diperoleh menerusi sepakan penalti Kpah Sherman pada minit ke-79 selepas penyerang import Liberia tersebut dijatuhkan pemain pertahanan Selangor, Tim Heubach dua minit sebelum itu.
Kedah memastikan kemenangan milik mereka apabila Tchetche Kipre menyudahkan hantaran leret Azamuddin Akil untuk menewaskan penjaga gol Selangor, Khairulazhan Khalid bagi meledak gol kedua pasukan pada minit ke-85. – K! ONLINE


Oleh YATIMIN ABDULLAH

6 April 2021, 7:10 pm
KOTA BHARU – Kelantan FC membuktikan pasukan itu merupakan jaguh di negeri Che Siti Wan Kembang apabila berjaya menewaskan Kelantan United FC (KUFC) dengan jaringan 2-0 pada aksi Liga Premier di Stadium Sultan Muhammad IV di sini sebentar tadi.
Kelantan FC terlebih dahulu memperoleh jaringan pertama menerusi sepakan penalti yang disempurnakan oleh Jack Hindle pada minit ke-15.
Sepakan itu dihadiahkan oleh pengadil, Abdul Rahman Wahab apabila pemain KUFC, Mohamad Qayyum Marjoni Sabil membentes Muhammad Haziq Mohd. Subri dalam kotak penalti.
Lima minit berselang, skuad The Red Warriors (TRW) terlepas peluang untuk mengegar jaringan apabila sepakan percuma Natanael Ringo tersasar dari pintu gol lawan meskipun penjaga gawang, Mohamad Fikri Che Soh sudah tertewas.
Tersentak dengan jaringan pertama, KUFC bangkit menerusi tandukan penyerang import, Gassama Alfusainey pada minit ke-38.
Menuju minit-minit akhir babak pertama, KUFC terus kecewa untuk mengikat kedudukan apabila sepakan percuma Mohamad Qayyum tinggi melewati gawang gol Kelantan FC.

Kelantan FC dirundung malang apabila Hindle yang diperintahkan keluar padang pada minit minit ke-63 selepas menerima dua kad kuning selepas melakukan kekasaran terhadap Shuhei Fukai.
Meskipun beraksi dengan 10 pemain, Kelantan FC berjaya memperoleh gol kedua yang dihasilkan oleh pemain gantian, Nurshamil Abd Ghani pada masa tambahan babak kedua untuk membawa pulang tiga mata penuh dalam perlawanan tersebut. – K! ONLINE


Jemputan AS untuk negara sumbang 80 peratus GHG
Oleh MOHD. HUSNI MOHD. NOOR

6 April 2021, 9:01 pm
PUTRAJAYA – Sidang Kemuncak Pemimpin Berkenaan Iklim di Amerika Syarikat (AS) pada 22 dan 23 April ini tertumpu kepada negara-negara ekonomi besar dunia yang secara kolektif menyumbang kepada 80 peratus gas rumah kaca (GHG) kepada dunia.
Menteri Alam Sekitar dan Air, Datuk Seri Tuan Ibrahim Tuan Man berkata, persidangan secara one-off itu tidak memberi kesan kepada Malaysia kerana komitmen negara telah termaktub di bawah Konvensyen Rangka Kerja Perubahan Iklim Pertubuhan Bangsa-Bangsa Bersatu (UNFCCC).
Katanya, perkara itu perlu dilihat secara berasingan dengan isu pengimportan sisa plastik ke Malaysia baru-baru ini dari AS sekali gus menepis dakwaan dibuat Ahli Parlimen Bagan, Lim Guan Eng kononnya Malaysia tidak dijemput ke persidangan itu kerana negara kini kerap dilihat sebagai tempat pembuangan sisa plastik.
“Kriteria 40 negara yang dijemput ke sidang itu adalah  negara-negara maju yang menyumbang kepada 80 peratus GHG kepada dunia.
“Persidangan itu juga bagi meningkatkan komitmen dalam kalangan 40 negara berkenaan untuk mencapai matlamat mengekalkan pemanasan global pada tahap kenaikan suhu maksimum 1.5 darjah Celsius,” katanya dalam sidang akhbar hari ini.
Tuan Ibrahim berkata, Malaysia tidak mengalami impak perubahan iklim serius seperti kepulauan Carribean dan sebagainya yang mengecualikan negara daripada jemputan AS ke persidangan perubahan iklim itu.

“Negara yang menyerlah dalam agenda perubahan iklim seperti Sweden, Switzerland dan Thailand juga tidak dijemput menghadiri persidangan tersebut,” katanya.
Katanya, bermula awal tahun lalu hingga Mac tahun ini, Malaysia sudah melakukan proses penghantaran balik sisa plastik ke negara pengeksport bagi 143 kontena.
Malah, pada masa ini, terdapat 81 kontena lagi sedang dalam tindakan Jabatan Alam Sekitar (JAS) untuk proses penghantaran balik.
Sebelum ini, Guan Eng dalam kenyataan mendakwa, pengecualian Malaysia pada sidang kemuncak anjuran AS itu mengesahkan bahawa Malaysia kini sebagai tempat pembuangan sisa plastik dan tidak menyokong kepada usaha mempromosikan perubahan iklim.
Guan Eng juga mendakwa KASA membenarkan Malaysia secara perlahan-lahan menjadi tempat pembuangan sisa plastik dari AS. – K! ONLINE


ECRL 3.0 tetap diteruskan
Oleh AMREE AHMAD

6 April 2021, 8:25 pm
PUTRAJAYA – Kementerian Pengangkutan bertegas tetap meneruskan projek Laluan Rel Pantai Timur (ECRL) di sebalik ‘amaran’ kerajaan Selangor enggan memberikan kerjasama.
Menterinya, Datuk Seri Wee Ka Siong berkata, beliau sudah banyak kali memberikan penjelasan dan menyifatkan kerajaan negeri itu dilihat sengaja mempolitikkan projek mega berkenaan.
“Saya tidak faham, kita sudah pun mengadakan 37 mesyuarat konsultasi sejak 25 Jun tahun lalu hingga semalam dengan 17 agensi di negeri itu, tetapi mereka hanya tahu bermain politik.
“Semua perkara malah telah diambil kira Kerajaan Persekutuan termasuk isu alam sekitar, impak sosial, dan terpulanglah jika Selangor masih berpolitik,” katanya dalam nada kesal ketika ditemui pemberita selepas menyaksikan Majlis Tandatangan Nota Kerjasama Antara Kementerian Kesihatan dan Kementerian Pengangkutan di sini hari ini.
Semalam, Exco Kerajaan Selangor, Datuk Teng Chang Kim menyelar Kerajaan Pusat kerana mengubah balik jajaran landasan kembali kepada asal dengan dinamakan sebagai ECRL 3.0.
Sambil menyifatkan tindakan berkenaan sebagai pembuli besar, beliau mendakwa kononnya kerajaan negeri tidak pernah diajak berbincang mengenai perubahan laluan yang dipersetujui.

Mengulas lanjut, Ka Siong berkata, pihaknya telah melakukan yang terbaik demi kepentingan negara dan tidak mahu lagi membuang masa lebih lapan bulan bertelagah mengenai isu itu.
“Kita tidak boleh menunggu lebih lama lagi kerana ia bukan sahaja menyebabkan kerugian RM1.25 juta sehari, bahkan memberi kesan rantaian bagi banyak pihak berkaitan,” katanya.
Namun beliau pada masa sama optimis, pihak agensi berkuasa di Selangor lebih bersifat profesional dan memberi kerjasama penuh dalam sesi perbincangan dengan kementerian tersebut, malah beliau berkeyakinan, Menteri Besar Selangor, Datuk Seri Amiruddin Shari akan bekerjasama menjayakan projek itu yang bakal moriah manfaat besar kepada impak ekonomi negeri. – K! ONLINE